
ACTA APOSTOLICAR SEDIS 


COMMENTARIUM OFFICIALE 


ACTA PII PP. XI 


I 


IN SOLEMNI CANONIZATIONE 


BEATAE TERESIAE AB INFANTE IESU, VIRGINIS, IN BASILICA VATICANA 
DIE XVII MAIIT MDCCCCXXV PERACTA. 


Ad postulationem instanter factam per Advocatum Sacri Consistorii 
Virginium Iacoucci a Viro Eminentissimo Antonio Vico, Cardinali Prae- 
fecto S. Rituwm Congregationi, R.mus D. Nicolaus Sebastiani, Secretarius 
Litterarum ad Principes, nomine Sanctitatis Suae, ita respondit: 


I. Novum sane ac mirabile videri potest, Lexoviensem Carmelitidem 
Teresiam ab Infante Iesu in sanctorum caelitum numerum biennio dum- 
taxat post referri quam in beatorum a Sanctissimo Domino Nostro relata 
sit. At cui res admirationem moveat, quando est vulgo cognitum, magnam 
gratiarum prodigiorumque vim, adhibito innocentissimae sanctimonialis 
patrocinio, christianum populum a Deo, hoc ipso biennio, impetrasse? 
Vere dicas, Christum Dominum, sponsae suae quasi pueriliter blandienti 
fidenterque pro nobis deprecanti obsecutum, id praestare et efficere, quod 
ipsa, cum in grabatulo suo iaceret aegra animamque iam ageret, candide 
spoponderat, se, ubi caelestem sedem attigisset, mysticam rosarum plu- 
viam in terras demissuram. Cernere interea licet, quae umbratilem occul- 
tamque vitam, mundo ignota, traduxit, eius nomen esse ubique gentium 
pervagatissimum. Quem autem Teresia, antistitae suae, eiusdemque ger- 
manae sororis, iussu, ad viam infantiae spiritualis, quam sequeretur, de- 
scribendam, de vita sua librum nativo sermonis nitore composuit, is pro- 
fecto liber non tam omnium manibus teritur, quam praecipua quadam 

suavitate perfundit animos hominum, vel a christiana perfectione alienis- 
simorum; ut plurimi, ad bonam frugem per eas paginas conversi, in cari- 
tate Christi permaneant. In quo nimium quantum Dei elucet benignitas, 
qui, ut mortales gloria eo maiore afficit quo ii demissiore fuere animo, 
humillimam Lexoviensem Virginem adeo effert, ut divitias bonitatis 
potentiaeque suae eidem permisisse videatur. Itaque Beatissimus Pater 
sibi persuasum habet, cum Teresiam eius compotem beatitatis declara- 
verit, quam Christus Iesus parvulis, iisque omnibus qui ad parvulorum 
similitudinem prope accessissent, sollemni est promissione pollicitus, fore 
tum, ut non modo paria communi exspectationi beneficia in Ecclesiam 
defluant, verum etiam, Teresia ad colendum imitandumque proposita, 
satis multi in faciliore ea via, quam dixi, obeunda se eidem veluti disci- 
pulos tradant. Attamen, in hoc sacri ritus initio, ut ipsemet praesidium 
supernarum sedium implorat, sic cupit ab omnibus, quotquot adsunt, 
deprecatione interposita Deiparae Immaculatae, Castissimi eius Sponsi, 
Petri et Pauli Principum Apostolorum totiusque Curiae caelestis, lumina 
divinae sapientiae sibi implorari. 


Post cantatas Sanctorum Litanias, ad iteratam instantius postulationem, 


pariter idem R.mus Dominus respondit: 


II. Non est profecto dubitandum, quin hae supplicationes obsecratio- 
nesque, tam magno concentu, in hac templi maiestate habitae, apud Deum 
efficaces exstiterint; verum Beatissimus Pater vult, ut, aliqua adhuc mora 
interiecta, Spiritus Paraclitus usitato hymno invocetur. 


Ad haec, praecinente Sanctissimo Domino nostro, hymnus Veni, creator 
Spiritus, cum congrua oratione successit: quo expleto, tertiam instantissi- 
mam postulationem haec excepit responsio: 

III. Iam iis omnibus rite absolutis, quae, veteri more institutoque Eccle- 
siae Romanae, gravissima hac in re servari consueverunt, Sanctissimus 
Dominus noster in eo est ut optatam ferat sententiam, qua beata Teresia 
ab Infante Iesu inter sanctos caelites numerabitur. Assurgite igitur omnes: 
Petrus per Pium locuturus est. 


Tum Beatissimus Pater, in Cathedra sedens, sic definivit: 


Ad honorem Sanctae et individuae Trinitatis, ad exalta- 
tionem Fidei catholicae et Christianae Religionis augmentum, 
auctoritate Domini Nostri Iesu Christi, Beatorum Apostolorum 

Petri et Pauli ac Nostra; matura deliberatione praehabita et 
divina ope saepius implorata, ac de Venerabilium Fratrum no- 
strorum Sanctae Romanae Ecclesiae Cardinalium, Patriarcharum, 
Archiepiscoporum et Episcoporum in Urbe exsistentium consilio, 
Beatam Teresiam ab Infante lesu Sanctam esse decernimus 
et definimus, ac Sanctorum catalogo adscribimus; statuentes ab 
Ecclesia universali eius memoriam quolibet anno die eius natali, 
nempe xxx septembris, inter Sanctas Virgines non Martyres pia 
devotione recoli debere. In nomine Pa +§ tris et Fi lii et Spiri- 
tus +8 Sancti. 


In solemni vero Missa Papali, post Evangelium, haec fuit 


HOMILIA SANCTISSIMI DOMINI NOSTRI 


VENERABILES FRATRES, DILECTI FILII, 


Benedictus Deus et Pater Domini Nostri Iesu Christi, Pater 
misericordiarum et Deus totius consolationis,' qui, tot inter solli- 
citudines apostolici muneris, hoc Nobis impertivit solacium, ut, 
quam post initum Pontificatum primam ad beatorum caelitum 
honores eveximus virginem, eandem primam inter sanctos coo- 
ptaremus: illam scilicet, quae se infantem spiritu fecit, e4 qui- 
dem infantié, quae cum a germana animi magnitudine disiungi 
non possit, tum digna omnino est, cuius gloria, ex ipsis lesu Chri- 
sti promissis, et in caelesti Hierusalem et apud militantem Eccle- 
siam consecretur. Grati item Deo sumus, quod Nobis hodie licet, 
Unigeniti sui vices gerentibus, ex hac veritatis Cathedra et per 
augusta sacrorum sollemnia, divini Magistri monitum quoddam 
iterare vobisque omnibus inculeare saluberrimum. Ex quo cum 
discipuli percontati essent, quem maiorem fore putaret in regno 
caelorum, ipse advocans ... parvulum, statuit in medio eorum, et 
memorandum illud edixit: Amen dico robis, nisi conversi fueritis 
et efficiamini sicut parvuli, non intrabitis in regnum caelorum.* 


' Ep. Il ad Cor., }, 3. 
2 Mattu., XVIII, 2-3. 

Hanc profecto evangelicam doctrinam cum penitus imbuisset, 
in cotidianum vitae usum transtulit sancta novensilis Teresia; 
immo hance spiritualis infantiae viam, ut coenobii sui tirunculas 
verbo et exemplo, sic ceteros omnes per scripta sua docuit: quae 
quidem scripta, in totum terrarum orbem propagata, nullus pro- 
fecto perlegit quin adamaret et iterum iterumque, cum maxima 
animi voluptate atque utilitate, perlegeret. Haec enim, quae in 
concluso Carmeli horto floruit, candidissima puella, cum nomini 
suo Iesu Infantis nomen adiunxisset, eiusdem in se ad vivum 
expressit imaginem: ut quicumque Teresiam veneratur, simul 
divinum exemplum, quod ipsa in se rettulit, venerari et laudare 
dicendus sit. 

Itaque in eam hodie spem erigimur, futurum, ut in Christi 
fidelium animis aviditas quaedam insideat spiritualis huius in- 
fantiae persequendae, quae quidem in eo posita est, ut quicquid 
natura puer habet et facit, id ipsum nos sentiamus agamusque 
ex disciplina virtutis. Nam, ut pueruli, nulla culpae umbra obcae- 
cati nullisque deleniti cupiditatum illecebris, in possessione securi 
acquiescunt innocentiae suae, et, doli plane ac simulationis exper- 
tes, cum cogitata sincere promunt et recte agunt, tum tales se, 
quales reapse sunt, extrinsecus exhibent, sic Teresia visa est 
angelicae potius quam humanae esse naturae, et puerilem in se 
simplicitatem, ad veritatis iustitiaeque leges, induxit. Cum autem 
in Lexoviensis virginis memoria invitationes illae promissionesque 
divini Sponsi haererent: Si quis est parvulus veniat ad me:' - 
Ad ubera portabimini, et super genua blandientur vobis. Quomodo 
si cui mater blandiatur. ita ego consolabor vos;* suae ipsa sibi 
infirmitatis conscia, divinae Providentiae se fidenter addixit per- 
misitque totam, ut, eius unice freta praesidio, per asperrima 
quaeque perfectam vitae sanctimoniam assequeretur, ad quam 
eum plena iucundaque voluntatis suae abdicatione contendere 
deliberasset. 


' Prov., IX, 4. 
* Is.. LXVI, 19-13. 

Non est cur miremur in sanctimoniali muliere illud Christi 
evenisse: Quicumque se humiliavertt sicut parvulus iste, hic est 
maior in regno caeclorum.' Placuit igitur divinae benignitati 
dono eam augere ac locupletare sapientiae paene singularis. 
Quae enim germanam fidei doctrinam ex Catechismi institu- 
tione, asceticam ex aureo De imitatione Christi libro et mysti- 
cam ex voluminibus Patris sui Ioannis a Cruce hausisset uber- 
rime, praetereaque mentem et animum assidua Scripturarum 
sacrarum commentatione pasceret atque aleret, eidem Spiritus 
veritatis illa aperuit ac patefecit, quae solet a sapientibus et pru- 
dentibus abscondere et revelare parvulis; siquidem haec — teste 
proximo decessore Nostro - tant& valuit supernarum rerum scien- 
tid, ut certam salutis viam ceteris indicaret. Ex qua tam copiosa 
divini luminis divinaeque gratiae participatione, tam magnum 
in Teresia exarsit caritatis incendium, ut eam, quasi a corpore 
continenter abstractam, denique consumpserit: quo in genere 
licuit ipsi, paulo ante quam a vita discederet, candide fateri, 
«se nihil Deo aliud, nisi amorem, dedisse ». Constat pariter, ex 
hac ardentis caritatis vi in Lexoviensi puella exstitisse proposi- 
tum illud atque studium «ob Iesu amorem laborandi, unice ut 
eidem placeret, Cor eius Sacratissimum consolaretur aeternamque 
proveheret salutem animarum, quae Christum perpetuo dili- 
gerent »: quod ipsum illam coepisse, ubi primum in caelestem 
patriam pervenit, patrare atque efficere, facile ex ea mystica 
rosarum pluvia intellegitur, quam, Deo dante, ut vivens ingenue 
spoponderat, in terras iam demisit pergitque demittere. 

Itaque, Venerabiles Fratres, dilecti Filii, vehementer cupi- 
mus, ut christifideles universi dignos se praestent, qui largis- 
simam eiusmodi gratiarum effusionem, parvulae Teresiae patro- 
cinio interposito, participent; at multo cupimus vehementius, ut, 
imitationis causé, in eam studiose intueantur, se veluti parvulos 
efficiendo, quales nisi fuerint, ex Christi sententia, a regno caelo- 
rum arcebuntur. Quodsi haec spiritualis infantiae via vulgo inea- 


' Matru., XVIII, 4. 

tur, nemo non videt, quam facile ea societatis humanae emenda- 
tio instaurabitur, quam ab ipsis Pontificatus Nostri primosdiis 
ac potissinum Tubilaeo Maximo indicendo Nobismet proposui- 
mus. Nostram igitur eam facimus precationem, qua sancta noven- 
silis Teresia ab Infante Iesu pretiosum de vita sua librum conclusit: 
« Supplices tibi sumus, o bone lesu, ut magnum parvarum ani- 
marum numerum respicias, itemque parvarum legionem victi- 
marum in terris deligas, quae tua dignae sint caritate »». Amen. 


II 
IN SOLEMNI CANONIZATIONE 


BEATI PETRI CANISII, SACERDOTIS E SOCIETATE IESU, IN FESTO ASCEN- 
SIONIS DOMINI NOSTRI IESU CHRISTI, DIE XXI MAII MDCCCCXXYV. 


Responsiones ad triplicem postulationem factam per Advocatum 8. Con- 
sistorii, Augustum Milani, hae redditae sunt: 


I. Beati Petri Canisii, ut augeat hodie consecretque gloriam, cum incre- 
dibilia ab eo in Ecclesiam beneficia profecta, tum temporum, quibus nunc 
utimur, condiciones Beatissimo Patri magnopere suadent. Hic enim bonus 
Christi miles, inter praestantissimos Loyolaei Patris legiferi discipulos 
numerandus, defunctus adhuc loquitur; siquidem ex ipsa eius vita catholici 
quidem habent, quantum sibi cavere debeant ne ab unitate atque integri- 
tate fidei desciscant, acatholici vero discant oportet, in tanta opinionum 
suarum ineonstantia suaeque spei ruina, nullum sibi, nisi in Ecclesia Ro- 
mana, perfugium, nullum aeternae salutis patere praesidium. Nonne Cani- 
sii labores et sudores, studia et scripta hue demum pertinuere, ut, sarta 
tectaque, tot inter eius aetatis discrimina, nostrorum fide, quicumque in 
Germaniae finibus vel alibi a catholica unitate defecerant, ad unum Christi 
ovile, reconciliaté cum Apostolica Sede concordia, reverterentur? Atque 
videtur provisum divinitus ut strenuus hic haeresis novatorum eversor per 
haec quidem tempora ad sanctorum caelitum honores eveheretur, cum, 
ubique terrarum et -— quod est multo probrosius - in hac ipsa Urbe, 
ubi Christus Iesus infallibile veritatis magisterium coustituit, omne genus 
insidiae imperitorum fidei ab acatholicis tenduntur; eo enim auspice ac pa- 
trono, sperandum, fore ut solida serpenti haeresi obiiciantur repagula. 


Verumtamen, Beatissimi Patris iussu ace nomine, ad postulationem ve- 

stram, aequam sane et honestam, respondeo, velle ipsum, ante quam Eccle- 
siae sanctae desideria atque optata perficiat, totam caelestem Curiam, ad 
lumen sibi impetrandum, invocari. 


II. Sanctissimo Domino Nostro placet decretoriaé paulisper supersedere 
sententia, dum a vobis universis, ad uberiora caelestis sapientiae dona sibi 
concilianda, Spiritus Paraclitus suppliciter imploretur. 


III. Advenit tandem horae momentum, cum inerrans fidei Magister 
beato Petro Canisio sanctorum caelitum honores decernet, eundemque 
praeterea Ecclesiae Doctorem renuntiabit. Qua igitur decet veneratione et 
obsequio, oraculum Petri in Pio viventis audite omnes, quotquot adestis, 
universus audiat catholicus orbis. 


Tum consueta suprarelata formula, congruis congrua referendo, Ss.mus 
Dominus Noster Beatum Petrum Canisium Sanctum esse decrevit et Do- 
ctorem Ecclesiae Universalis edixit; eiusque commemorationi diem XX VII 
aprilis attribuit, loco diei natalis quae fuit XXV decembris. In solemni 
vero Missa papali haec habita est 


HOMILIA SANCTISSIMI DOMINI NOSTRI 


VENERABILES FRATRES, DILECTI FILU, 


Ecclesiam sanctam Christus Dominus cum, suae promissionis 
memor, opportuno nunquam adiumento destituat, tum calami- 
tosissima quaque tempestate summos sanctitatis laude viros exci- 
tare consuevit, qui, potentes in opere et sermone, regnum suum in 
terris fortiter tueantur lateque proferant. Ita, maxime necessario 
rei christianae tempore, clarissimus ille fidei et defensor et apo- 
stolus exstitit, Petrus Canisius; in quo quidem apparuit, quam 
vere dicatur, novum Ecclesiae militanti per Ignatium Loyolaeum 
a Deo datum subsidium. Hie enim nascentis societatis Ignatia- 
nae eximius alumnus non uno nomine Iesu Christi Sponsae labo- 
ranti profuit. Profuit quidem omnium exemplo virtutum, in 
quibus, a pueritia ad extremam usque senectutem, tam mirabili 
ascensione profecit, ut maximam aequalibus suis admirationem 
moveret. Profuit etiam litterarum scientié exquisitissim&que di- 
vinarum rerum doctriné, quam Scripturis sacris operibusque 

Patrum assidue pervolutandis alebat; quod autem cum plena 


theologiae positivae — quam vocant — cognitione, Scholae senten- 
tiarum lumina coniungeret, non est cur miremur, eundem, ad 
oppugnandos immanes haereticorum errores, armatissimum sane 
militem in aciem descendisse. Profuit denique susceptis tolera- 
tisque, quinquaginta fere annos, omni sibi quiete interdicta, 
laboribus; etenim, per eam temporis diuturnitatem, quemadmo- 
dum cleri disciplinam populique mores — eorum etiam animis, 
qui christianae societati praeessent, ad vigilantiae diligentiaeque 
studium exacuendis - restituere contendit, sic haeresi, et vitiis 
quae viam ad haeresim sternerent, adversari nunquam destitit. 

Itaque sanctum hunc novensilem, qui - eo ipso anno in 
Geldria ortus, quo Ignatius in Hispania ad bonam se frugem 
perfectiusque institutum recepit et nonnullarum Germaniae pro- 
vinciarum ab Ecclesia Romana induci coepit discidium - ve- 
tustae Batavorum gentis candidum tenacissimumque referebat 
ingenium, non tam Ignatii Patris propiorumque moderatorum, 
quam Summi Pontificis iussa ad id munus destinavere, ad quod, 
prope sepulcrum Petrianum in hac ipsa templi maiestate orans, 
se, quasi alterum Bonifacium, divinitus vocari intellexerat. Cum 
autem probe nosset, nescire tarda molimina Spiritus Sancti gra- 
tiam, umbratilem carissimamque domus suae religiosae palae- 
stram deserens, athletae instar in pulverem et solem prodeuntis, 
provinciam sibi delatam capessere, nulla interposita mora, prope- 
ravit. Luctatorem sane animo promptissimum non difficultates 
sexcentae, non vitae discrimina, non inimicorum insidiae, non in- 
dignitates contumeliaeque, non itinerum incommoda, cum ieiuniis 
vigiliisque coniuncta, ab incepto deterruerunt; secum enim ipse re- | 
putabat, Apostolos Christi a conspectu concilii gaudentes abiisse 
quoniam digni habiti erant qui pro nomine Iesu contumeliam pa- 
terentur, et omnes, qui pie voluissent vivere in Christo Iesu, persecu- 
tionem esse passuros. Populares igitur catholicos in fide confirma- 
vit et haereticorum ad Ecclesiam reditum perseveranter adiuvit, 
sive alumnos sibi creditos docuit, sive in aedibus sacris contio- 
natus est, sive cum novatoribus aut in athenaeis aut in publicis 

consessibus aut in foro, quotiescumque fidei morumque integri- 
tatis causa agebatur, disputavitinvictus. Quod autem Canisium 
adversarii canem per ludibrium cognominabant, id profecto in eins 
laudem atque honorem cedit: etenim, quasi canis fidelis, eos omnes, 
qui dominicum gregem appeterent, non tam clamando quam re- 
pugnando disiecit. Ubi autem sibi adesse praesenti et alloquenti 
non licuit, illue scripta sua pervenerunt, mirabilis ille praesertim 
Catechismuz, qui, in omnes paene linguas conversus atque in 
totum terrarum orbem, inque eas regiones potissimum quibus 
extremum haeresis periculum immineret, invectus, germanae 
catholicae doctrinae peperit victoriae laetitiam. Nec minus ad 
eiusdem doctrinae tuitionem contulerunt Canisii vel epistulae. 
in plura nunc volumina collectae, vel scripta in Centuriatores 
edita, quae, etsi, ob urgentiores causas, moderatorum iussu, inter- 
missa sunt, incitamento tamen immortalis memoriae Cardinali 
Baronio fuere, ut in huius ipsius locum, suorum Annalium com- 
positione, succederet. Alterius quidem post Bonifacium Germa- 
niae apostoli praestantissima sane doctrinae copia ac gravitas, 
a decessore Nostro Leone XIII, per Encyclicas Litteras, ante 
annos septem et viginti, iis celebrata laudibus, quae vix eum 
decere viderentur cui Doctoris appellatio nondum decreta esset, 
Nobis omnino suasit, ut Canisium un& eademque sententia et 
inter sanctos caelites et inter Ecclesiae Doctores adscriberemus, 
quemadmodum paulo ante fecimus et per Decretales Litteras 
mox conficiendas declaraturi item sumus: quod ut iniremus con- 
silium, impulere praeterea postulatoriae, quas vocant, epistulae, 
a compluribus episcopis, facultatibus theologicis et studiorum 
Universitatibus ad Nos haud multo ante datae. Cum, ceteroqui, 
Sancti huius Doctoris novensilis actio et apostolatus ad gentes 
bene multas, ut ad Alsatiam et Helvetiam, ut ad Bohemiam et 
Poloniam, ut ad Austriam et Hungariam et Italiam, pertinuerit, 
ubi etiam iuventuti instituendae, Seminariis conlegiisque con- 
ditis, mirifice prospexit, nonne videtur Deus ipse universis eum 
gentibus colendum imitandumque, veluti in signum unitatis et 
pacis, singulari quadam opportunitate, proponere ? 

Utinam nobis omnibus, triumphalem Redemptoris nostri _re- 
ditum ad Patrem hodierno die recolentibus, auspicato contingat, 
ut, sancti Petri Canisii vestigia persecuti, eiusdemque patrocinio 
subnixi, partem tandem aliquando in sempiterno aevo cum Chri- 
sto habeamus, cui sit laus et honor et gloria in saecula saecu- 
lorum. Amen. 


Ill 


IN SOLEMNI CANONIZATIONE 


BEATARUM VIRGINUM MARIAE MAGDALENAE POSTEL ET MAGDALENAE SO- 
PHIAE BARAT, PERACTA DIE XXIV MAII MDCCCCXXYV. 


Triplicem de more postulationem, per Advocatum Sacri Consistorii Vin- 
centium Sacconi peractam, hae excepere Ss.mi Domini Nostri nomine datae 


responsiones: 


I. Postulationi huic vestrae parat Sanctissimus Dominus Noster con- 
cedere, eoque libentius, quia beatae virgines Maria Magdalena Postel 
et Magdalena Sophia Barat sibi dignissimae videntur quas summis Eccle- 
siae honoribus afficiat. Quod autem per sententiam Apostolici, quo fungi- 
tur, magisterii uno eodemque die ipsarum consecretur gloria, contingere 
id putat non incommode, immo rebus ab utraque gestis omnino con- 
gruenter. Gallorum enim nationi, apud quam tam crebro, qua late patet, 
emergit viretque flos sanctitatis, ambae a Christo Iesu Redemptore 
hominum amantissimo datae sunt fereeodem tempore, earundemque vita 
idcirco videtur ad extremam usque senectutem producta, ut, testes eorum 
quae ex illa rerum eversione exeuntis saeculi duodevicesimi acciderant 
civibus suis detrimenta, in damnis eiusmodi sarciendis procurandaque 
aeterna hominum salute diu multumque versarentur. Nam sodalitatem 
religiosarum mulierum unaquaeque suam condidit, quibus esset pro- 
positum, cum ad vitae perfectionem omni ope niti, tum puellis ad 
pietatem et ad sacras profanasque disciplinas instituendis se totas devo- 
vere: quae quidem sodalitates, spiritu suae quaeque matris imbutae, quan- 
tum procedente tempore percrebuerint, quot comparaverint religioso sta- 
tui alumnas, christianaeque societati dederint et daturae in posterum sint 
matresfamilias sancto hoc nomine dignas, dicere ac providere vix attinet. 
In utraque autem innocentissima virgine si admirari licet asperrimam per- 

petuis cruciatibus vitam, at multo magis perfectam sui despicientiam, cum 
magnitudine et fortitudine animi ceterisque virtutibus coniunctam. Ve- 
rum, ante quam ambae in luce catholici orbis collocentur et cultui imi- 
tationique christifidelium proponantur, Beatissimi Patris voluntas est, ut 
superni sibi luminis claritatem omnes, quotquot adestis, precibus ad to- 
tam caelestem Curiam illico adhibendis, impetretis. 


II. Vobis Beatissimo Patri iterum instantibus, ut duabus illis virgini- 
bus, quarum causam suscepistis, sanctorum caelitum gloriam decernat, 
respondere iubeor, cupere ipsum, ut uberior sibi Spiritus Sancti gratia 
ante imploretur. 


III. Gaudeant iam nunc, optati sui tandem compotes, religiosae mulie- 
res cum Scholarum Christianarum a Misericordia, tum Societatis a Sacro 
Corde Iesu, earundemque gaudium et laetitiam universus catholicus orbis 
participet. Etenim hoc ipso horae momento beatas virgines Mariam Magda- 
lenam Postel et Magdalenam Sophiam Barat Pius, Petri in supremo magi- 
sterio successor, tamquam splendidissima triumphantis Ecclesiae lumina 
colendas venerandasque esse oraculo suo declarabit. 


Quod cum feliciter contigisset, die commemorationis assignata Sanctae 
Mariae Magdalenae Postel, Virgini non Martyri, XVI iulii, Sanctae vero 
Magdalenae Sophiae Barat, Virgini non Martyri, XXV maii, Missam 
solemniter Beutissimus Pater cantavit, in qua haec fuit 


HOMILIA SANCTISSIMI DOMINI NOSTRI 


VENERABILES FRATRES, DILECTI FILU, 


Quod Christus Dominus, ut ex evangelio didicimus, apostolis 
suis, ad eos in fide confirmandos, spopondit, se cum iis futu- 
rum omnibus diebus usque ad consummationem saeculi, id pro- 
fecto usque adhue evenisse novimus, ut quo trepidiores res esse 
atque in societatis humanae venis visceribusque plus mali peri- 
culique insidere videretur, eo praesentiora laboranti Ecclesiae 
remedia, excitatis viris feminisque sanctissimis, divinus eius 
Auctor suppeditaverit. Quod, si unquam alias, luce clarius ap- 
paruit in illa omnium turbulentissima conversione Galliae, cum, 
praeter alios, sanctae novensilis Mariae Magdalenae Postel vis 

ac virtus magnifice eluxit. Nam qui sacerdotes iusiurandum a 
Pontifice vetitum, ad quod minaciter adigebantur, recusavissent, 
eos ad necem quaesitos, ipsa, periclitata continenter vitam, occu- 
lere; domi, ex potestate sibi facta, res sacras et Augustum Sacra- 


mentum, coram quo interdiu noctuque seraphicis liquescebat ardo- © 


ribus, asservare ac tueri amantissime; »pueros christiana eruditos 
doctrina ad divinum epulum suscipiendum instituere; omnia 
experiri ne quis, nisi Sacramentis refectus, de vita decederet; 
cum vero civiles fluctus aliquantum quievissent, ob valde immi- 
nutum sacerdotum numerum, facta quodammodo sacerdotalis 
particeps officii, aeternas populo veritates denuntiare. 

Rebus tandem in patria compositis, cum gravissima religio- 
nis damna sarcienda essent, ambae, quas ad sanctorum caeli- 
tum numerum adscripsimus, virgines id muneris, divino quodam 
instinctu, pro sua quaeque parte, pro suis quaeque viribus, capessi- 
verunt. Reparari quidem res funditus in Gallia oportebat, cum e 
popularibus bene multi officiorum suorum conscientiam amisis- 
sent, et optimates, post diuturni exsilii angustias et incommoda, si 
non in integrum, saltem in partem aeris sui restituti, soluto iam 
ab praeteritis molestiis animo, in iucunditates vitae effervescerent. 
Visae propterea sibi sunt cum Maria Magdalena Postel, tum 
Magdalena Sophia Barat, nihil quicquam se fructuum laturas, nisi 
rectae succrescentium aetati suae puellarum institutioni consu- 
luissent. Altera igitur Societatem Scholarum Christianarum a 
Misericordia, per incredibilia omne genus impedimenta et ino- 
piae sollicitudinumque aculeos, ea mente condidit, ut, quod 
pueris Ioannes Baptista de La Salle educationis sanctae praesi- 
dium ministraverat, id ipsum alumnae suae puellis humili loco 
natis praestarent: in quo nemo non miretur, sanctam noven- 
silem, licet alterum et sexagesimum ageret annum, minime ta- 
men dubitasse - tanto iuventutis tuendae studio flagrabat — 
periculum scientiae suae facere, ut sibi docendi venia legitime 
impertiretur. Altera vero, quae tum, cum nondum ex pueris 
excesserat, de ortu suo rogata, solebat candide venusteque re- 
spondere, se ex igne prodiisse — constat enim, qua ipsa nocte 

in lucem edita est, natale oppidum flammis fere totum absum- 
ptum esse - reapse igne, quem e Sacro Corde Iesu cepisset, 
incensa, societatem Sororum eo titulo constituit, et, quam- 
quam voluit unicuique conlegio vel domui ludum tenuioribus 
puellis erudiendis accedere, praecipuam tamen curam de nobi- 
libus divitibusque adhiberi iussit. Neque enim feminam pruden- 
tissimam fugiebat, contingere saepius, ut, qui claritate generis 
commendantur omnibusque copiis circumfluunt, longe ii miserabi- 
liorem, quam qui bonis fortunisque egent, animi et spiritus ege- 
statem urbanitatibus munditiisque contegant; nobilibus vero ma- 
tribusfamilias ad sanctimoniam a pueritia conformatis, facile 
futurum, ut ipsae, praeter viros liberosque suos, proximos quoque 
e populo non tam verbis quam exemplo ad serviendum fideliter 
Deo permoverent. 

Itaque nemo non videt, unum idemque demum consilium 
novensiles sanctas persecutas esse, ita animo comparatas, ut 
privatum publicumque bonum proveherent, se operamque suam 
silentio, quoad fieri poterat, occultantes: unde, Deo auctore, qui 
exaltare consuevit humiles, factum est, ut non modo insignes in iis 
virtutes, sed etiam singularia dona praecipuo quodam splendore 
niterent. Quamobrem summas ex harum sanctarum virginum 
vitae documentis ac patrocinio utilitates Nobis spondemus ac pol- 
licemur, nec profecto minores portendimus ex illo, quem religiosa 
utriusque soboles exercet, fere per totum terrarum orbem, sanctae 
puellarum educationis apostolatum. Quem quidem apostolatum 
geri nune eo actuosius necesse est, quo pluris interest, excitari 
vulgo christianos spiritus, et femineum sexum non ad perdendos 
sed ad emendandos servandosque homines, quibus valet naturae 
gratiaeque donis, adiuvare. 

O utinam castissimam atque ad omne opus bonum instru- 
ctam iuventutem sanctae hae virgines aetati nostrae posterita- 
tique deprecatione sua a Christo Iesu impetrent: utinam omnes, 
quotquot peregrinamur a Domino, earum vestigiis sic ingredia- 
mur, ut plena caelestis patriae beatitate cum iisdem denique 
fruamur in saecula saeculorum. Amen. 


Neo 

IV 
IN SOLEMNI CANONIZATIONE 


BEATORUM CONFESSORUM IOANNIS BAPTISTAE M. VIANNEY ET IOANNIS 
EUDES, HABITA IN BASILICA VATICANA, DIE XXXI MAII MDCCCCXXYV, IN 
FESTO PENTECOSTES. 


Ad triplicem postulationem instanter, instantius, instantissime factam 
per Advocatum Consistorialem Augustum Milani, ab E.mo P. D. Antonio 
Card. Vico, Canonizationis Postulatore, R.mus D. Nicolaus Sebastiani, Secre- 
tarius Litterarum ad Principes, Sanctitatis Suae nomine, haec respondit: 


I. Qui de beatis confessoribus Ioanne Baptista Vianney et loanne 


Eudes inter sanctos caelites recensendis postulavistis, non vos profecto- 


ignoratis, quantam animi voluptatem Beatissimus Pater, tribus diebus 
festis proxime superioribus, ex latis in simili re decretoriis sententiis per- 
ceperit. Iidem facile intellegitis, quae hodie agitur causa, fieri non posse, 
quin ea summo fidei Magistro catholicoque nomini universo et maximam 
pariat laetitiam et optimam afferat spem salutarium fructuum; siqui- 
dem sollemnia Iaec eo spectant, ut splendidissima illa duo sacerdotalis 
officii et apostolatus lumina ad venerandum imitandumque, praesertim 
utrique clero, proponantur. Alter enim eorum, minus a paterno cogno- 
mine quam ab humili vico, ubi curionem ageret, notus atque appellatus, 
gregem suum, a christianae vitae instituto fere alienum, non quidem arte 
expolitis verbis sed caritate flagrantibus, maxime autem precibus lacrimis- 
que apud Deum instando, sic emendavit, ut ad interiorem cum Deo coniun- 
ctionem adduxerit. Atque is praeterea, quadraginta annorum spatio, in 
tribunali admissis expiandis, consiliarius, afflictorum consolator, animarum 
culpis obrutarum medicus perfectionisque omnis impulsor talis exstitit, 
ut ad ipsum, vel sedecim diei horas eo in ministerio perseverantem, per- 
petua quadam peregrinatione, hominum quotannis plus septuaginta millia 
undique confluerent. Alterum vero beatum virum, quo Conditore ac Patre 
legifero cum Sodalitas religiosorum hominum a Iesu et Maria, tum So- 
rores Dominae Nostrae a Caritate vehementer gloriantur, oratorem diser- 
tissimum ac mirabilem aeternarum veritatum praeconem Gallia omnis 
audivit; et, quemadmodum ipse contionari ad populum nullo tempore 
destitit atque interdum praefractos animos per rerum prodigia ad paeni- 
tentiam inflexit, sic multitudines hominum, nec caeli asperitate nec itine- 
rum longitudine vel difficultatibus deterritae, ubicumque is de divinis 
rebus perorabat, illuc concurrere consueverant, ad eiusque pedes eiurare 
crimina et se ad bonam frugem recipere. Ambos igitur beatos viros in 

sanctis caelitibus numerare non dubitat Pontifex; verumtamen edicit, 
velle se, ut, ad divinae sapientiae munera sibi impetranda, quotquot 
adsunt, deprecationem totius Curiae caelestis interponant. 


II. Antequam iteratae postulationi vestrae concedat Beatissimus Pater, 
cupit ampliora Spiritus Sancti hic communiter sibi implorari lumina. 


III. Cum Beatissimus Pater pro certo iam habeat, quod sibi placet, 
idem placere Deo, in cuius gloriam vertit quicquid hominibus sancti- 
tatis laude conspicuis defertur honoris, decretoriam sententiam, quae 
diuturnam communis desiderii exspectationem compleat, confestim latu- 
rus est. Petrum igitur in Pio loquentem, intentis auribus animisque, vene- 
rabundi auditote. 


Lata itaque sententia, in qua commemorationi utriusque sancti Confes- 
soris non Pontificis diem natalem addixit, nimirum Sancto Ioanni Bapti- 
stae Mariae Vianney diem IV augusti, Sancto Ioanni Eudes diem XIX au- 
gusti, Missa Papalis de Festo Pentecostes celebrata est, et in ea fuit 


HOMILIA SANCTISSIMI DOMINI NOSTRI 


VENERABILES FRATRES, DILECTI 


Praeclaram Nobis et communitati fidelium laetandi causam 
refert illius diei veneranda sollemnitas, cum mirabiliter nascens 
Ecclesia, omnibus Spiritus Sancti exornata charismatis, e tacito 
Caenaculi recessu in lucem hominum celebritatemque primum 
prodiit. A quo quidem horae momento cum perennis vita atque 
yirtus in venas immaculatae Christi Sponsae permanare coepis- 
set — nam, teste Augustino,’ quod est in corpore nostro anima, id 
est Spiritus Sanctus in corpore Christi, quod est Ecclesia — prae- 
sentissimo ipsa Spiritus veritatis auxilio non modo cuiusvis exstitit 
erroris expers, verum etiam sacrae doctrinae et caritatis germina 
ubique gentium, cum ad communem populorum salutem nata esset, 
sevit et aluit studiosissime. Divina profecto haec Spiritus Paracliti 
virtus, errorum contagionem ab Ecclesia amoventis, tum apertis- 
sime oculis omnium apparuit, cum Concilium Nicaeae ante sede- 
cim saecula habitum est: cuius utinam commemoratio, mentibus 
animisque superna inlustratis permotisque gratia, eam, quam 

dissidentium ecclesiarum cum Apostolica Sede praecipue in 
votis habemus coniunctionem, accelerando redintegret. Operam, 
ceteroqui, quam Apostoli, ab ipso Pentecostes die, dederunt et 
sanguine suo veluti obsignarunt, ut orbem terrarum ab ethnica 
pravitate ad novam religionem traducerent, ii omnes, continua- 
tione ac perpetuitate quadam, persequuntur, quicumque aut, 
abdicatis domus vitaeque commoditatibus, evangelicam lucem, 
simulque humanum civilemque cultum, ingenti cum labore 
atque etiam capitis discrimine, ad barbaros perferunt, aut in 
christifidelibus e vitiorum caeno extrahendis ad virtutumque 
exercitationem informandis, nulla aut vix ulla animi remissione, 


desudant. Quibus quidem sacrorum administris — cum gratia 
naturam non deleat sed perficiat, et alia in aliis operetur unus 
atque idem Spiritus, dividens singulis prout vult' — nec similia 


omnibus dona, nec simili demensa modo, suppetunt ac constant; 
in quorundam vero animis tanta munerum caelestium insidet 
ubertas tantaeque efficacitatis, ut iidem cum maxima vitae san- 
ctimonia mirabiles prorsus apostolatus fructus coniungant. 

Hoc ipsum, ut nostis, in duobus iis evenit sacerdotibus, quos 
in sanctorum caelitum numerum modo rettulimus: unde diei 
huius festi gaudia Nobis et catholico nomini geminantur. 

Hoe quidem loco non attinet, eo magis quod in re versamur 
exploratissima , utriusque exempla virtutum vitaeque curriculum 
fusiore sermone exsequi. Sed Nobis videmur paene oculis videre 
exilem Ioannis Baptistae Vianney corporis figuram, cervicem nivea 
promissi capilli quasi coron4 nitentem, et gracilem vultum ieiuniis- 
que confectum, ex quo humillimi suavissimique animi innocentia 
adeo et sanctitas perlucebat, ut, primo adspectu, multitudines 
hominum ad salutares cogitationes revocarentur. Ecquis, quan- 
tumvis obfirmato in peccatis animo, eius verbis ac lacrimis resti- 
tit? Ecquem vespertinae eius contiunculae, etsi remissa plerum- 
que voce habitae, cum ad poenitendum, tum ad redamandum 
Iesum non commoverunt? Ex quo, profecto, Spiritus Sancti 
actio mirifice eminet, qui potest unus de indocto incultoque ho- 

mine peritissimum facere piscatorem hominum. — Latior sane 
studiosae Ioannis Eudes voluntati obtigit patuitque campus. 
Per omnem enim Galliam vox eius intonuit, cum, aeternarum 
praeco disertissimus veritatum, innumerabiles ab antiquo humani 
generis hoste praedas eriperet divinoque Redemptori restitue- 
ret. Atque, ut cetera praetereamus, cum hic sui heredem apo- 
stolatus sodalitatem religiosorum virorum a Iesu et Maria reli- 
querit, tum sancti studii sui ardore Sorores Nostrae Dominae a 
Caritate imbuit, quas, praeter tria illa usitata, quarto voto obstrin- 
xit et hospitio excipiendi et ad honestum vitae institutum revo- | 
candi perditas feminas, eius haud immemor misericordiae, quam 
Christus Iesus et Samaritanae et adulterae et peccatrici mulieri 
exhibuisset. 

Itaque cupimus vehementer, in utrumque Sanctum novensi- 
lem sacerdotes, imitationis causa, intueantur. Ab altero quidem, 
praesertim curiones, vel humilium vicorum, discant quo divinae 
gloriae studio, qua orationis instantia, quibus virtutum praesi- 
diis animarum gerant procurationem; ab altero autem divini 
verbi praecones ac missionales cognoscant, eA se uti eloquentia 
oportere, quae audientium non aures titillet, sed animos Christo 
lucrifaciat. Meminerint vero omnes, ad utriusque exemplum, non 
sibi ante ab apostolatus labore quiescendum, quam in suavissimo 
Iesu Christi, Pastorum Principis, osculo decesserint. 

Atque ut eo redeamus, unde exorsi sumus, Spiritum veritatis 
eundemque omnis sanctitatis auctorem, cum Nostris vestras, Ve- 
nerabiles Fratres, dilecti Filii, consociando preces, rei catholicae 
propitiare ne cessetis. Qui invisibiliter Ecclesiam vivificat et unit, * 
et in Nicaena Synodo prima ceterisque, decursu aetatum, oecu- 
menicis Conciliis Patrum consulta gubernavit, o pergat ipse 
Ecclesiae, maiore in dies copia donorum, adesse, idemque, po- 
stulando pro nobis gemitibus inenarrabilibus,* renovet faciem 
terrae et christianorum omnium maturet unitatem: qui cum 
Patre et Filio vivit et regnat in saecula saeculorum. Amen. 


1S. Th., Summ., Theol., III, q. m1, a. 8. 
2 Ad Rom., VIII, 26. 

LITTERAE APOSTOLICAE 


I 


ERECTIO PRAEFECTURAE APOSTOLICAE DE TSINGTAO IN SINIS, DISMEMBRATO 

TERRITORIO E VICARIATU APOSTOLICO DE YENCHOWFU. 

PIUS PP. XI 

Ad futuram rei memoriam. — Quae catholico nomini aeternaeque 
fidelium saluti bene, prospere ac feliciter eveniant, ea ut mature praestemus 
Nos admonet supremi apostolatus officium, quo in terris, nullis quidem 
meritis Nostris, divinitus fungimur. Iamvero, cum venerabilis frater Augu- 
stinus Henninghaus, Episcopus titularis Hypaepensis et Vicarius Aposto- 
licus de Yenchowfu, olim Scianton meridionali, in Sinis, Nos instanter 
flagitaverit, ut ob nimiam vastitatem in duas partes divideretur suae 
iurisdictionis territorium, novaque proinde Missio erigeretur; Nos, collatis 
consilis cum VV. FF. NN. 8S. R. E. Cardinalibus negotiis Propagandae 
Fidei praepositis, audito Delegato Apostolico in Sinis, venerabili fratre 
Celso Costantini, Archiepiscopo titulo Theodosiensi, omnibusque rei mo- 
mentis attento et sedulo studio perpensis, optatis his concedendum ultro 
libenterque existimavimus. Quare, motu proprio atque ex certa scientia 
et matura deliberatione Nostris, deque apostolicae Nostrae potestatis 
plenitudine, praesentium tenore, a vicariatu apostolico de Yenchowfu 
seiungimus territorium, quod limitatur ad septentrionem a vicariatu apo- 
stolico de Chefoo et de Tsinanfu, ad occidentem a vicariatu apostolico de 
Yenchowfu, ad meridiem a vicariatu apostolico de Nankin, ad orientem 
mari Sinensi, quodque complectitur subpraefecturas civiles de Mengyin 
Feihsien, Tancheng, Ichowfu, Chiicow, Jshni, Jihchao, Chucheng, Kaomi, 
Kiaochow, Tsimo et Tsingtao, atque idem territorium, sic seiunctum et 
separatum, eadem apostolica auctoritate Nostra in apostolicam praefe- 


cturam erigimus cum nomine praefecturae apostolicae de Tsingtao, eamque_ 


novam praefecturam, sic per Nos erectam, alumnorum Societatis Verbi 
Divini de Steyl curis committimus. 

Haec statuimus, decernentes praesentes Literas firmas, validas atque 
efficaces semper exstare ac permanere; suosque plenos atque integros effe- 
ctus sortiri atque obtinere; illisque ad quos spectant, sive spectare poterunt, 
nunc et in posterum, perpetuo suffragari; sicque rite iudicandum esse ac 
definiendum irritumque ex nunc et inane fieri, si quidquam secus super 

his, a quovis, auctoritate qualibet, scienter sive ignoranter, attentari conti- 
gerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die x1 
mensis februarii anno MpccccxxV, Pontificatus Nostri quarto. 


P. CARD. GASPARRI, a Secretis Status. 


II 


AMPLIFICATUR PRAEFECTURA APOSTOLICA DE GIBUTI IN AFRICA ORIENTALI, 
ADDITA REGIONE DE SOMALIA ABYSSINA, E VICARIATU APOSTOLICO DE 


GALLAS SEPARATA. 
PIUS PP. XI 


Ad futuram rei memoriam. — Ex hac divi Petri cathedra, quam divini- 
tus obtinemus, tamquam e sublimi specula, in omnes catholici orbi regiones, 
vel longo terrarum marisque spatio seiunctas, oculos mentis Nostrae con- 
vertimus et quae rei sacrae procurationi melius gerendae conducant, inter- 
posita Nostra auctoritate, decernere maturamus. Iamvero, cum in praefe- 
ctura apostolica de Gibuti in Africa orientali, undecim abhine annis erecta, 
ob varias locorum incolarumque difficultates, res catholica haud multum 
profecerit, opportunum visum est consilium eius territorium, nunc plus 
aequo angustum, ad maiorem amplitudinem extendere, ut inde operariis 
evangelicis uberior et largior apostolicorum laborum campus pateat. Quam 
ob rem, omnibus rei momentis attento ac sedulo studio perpensis cum VV. 
FF. NN.S. R. E. Cardinalibus negotiis Propagandae Fidei praepositis, motu 
proprio atque ex certa scientia et matura deliberatione Nostris, deque apo- 
stolicae Nostrae potestatis plenitudine, praesentium tenore, totam regio- 
nem vulgo de Somalia Abyssina a vicariatu apostolico de Gallas, ad quam 
nunc pertinet, separamus, eamdemque sic separatam sive dismembratam 
praedictae praefecturae apostolicae de Gibuti adnectimus. 

Haec praecipimus, decernentes praesentes Literas firmas, validas atque 


-efficaces iugiter exstare ac permanere; suosque plenos atque integros effe- 


ctus sortiri atque obtinere; illisque ad quos pertinent sive pertinere poterunt 
nunc et in posterum amplissime suffragari; sicque rite iudicandum esse ac 
definiendum, irritumque ex nunc et inane fieri, si quidquam secus super 
his a quovis auctoritate qualibet, scienter sive ignoranter, attentari conti- 
gerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die xm 
mensis februarii anno MDCCCCXXV, Pontificatus Nostri quarto. 


P. CARD. GASPARRI, a Secretis Status. 

Ill 


EX DISMEMBRATIONE VICARIATUS APOSTOLICI DE CHACO EFFORMATUR NOVA 
PRAEFECTURA APOSTOLICA DE PILCOMAYO, IN BOLIVIANA REPUBLICA. 


PIUS PP. XI 


Ad futuram rei memoriam. — Expedit, et Romanorum Pontificum 
decessorum Nostrorum usu institutoque receptum est, ut in illis partibus 
in quibus christiana res conspicua, favente Deo, incrementa nanciscitur, 
novae assurgant Missiones, ut, aucto Pastorum numero, christiani gregis 
custodiae satis consultum sit. Iamvero, cum vicariatus apostolicus de Chaco, 
intra fines Reipublicae Bolivianae exsistens, tam late pateat ut missionarii 
opus evangelicum satis facile ibidem nequeant exercere, opportunum 
visum est consilium vicariatum ipsum in duas partes dividere ac dismem- 
brare, ita ut nova ibidem Missio constituatur. Collatis itaque consiliis 
cum VV. FF. NN. S. R. E. Cardinalibus negotiis Propagandae Fidei 
praepositis, omnibusque rei momentis attento ac sedulo studio perpensis, 
Nos, motu proprio atque ex certa scientia et matura deliberatione Nostris, 
deque apostolicae Nostrae potestatis plenitudine, praesentium tenore, 
vicariatum apostolicum de Chaco in Republica Boliviana ita dismembra- 
mus in duas partes, ut regio illa, quae est ad meridiem paralleli vicesimi 
secundi, in Missionem independentem atque sui iuris canonice erigatur et 
praefecturae apostolicae gradu, de Pilcomayo nuncupandae, decoretur. 
Eidem vero novae praefecturae de Pilcomayo ita per Nos erectae limitem, 
auctoritate pariter Nostra, adsignamus ad septentrionem idem paralle- 
lum vicesimum secundum, servatis quoad ceteras partes, iisdem finibus 
quibus vicariatus apostolicus de Chaco continebatur. 

Haec statuimus, decernentes ‘praesentes Literas firmas, validas atque 
efficaces semper exstare ac permanere; suosque plenos atque integros 
effectus sortiri atque obtinere; illisque ad quos spectant sive spectare pote- 
runt, nunc et in posterum, perpetuo suffragari; sicque rite iudicandum esse 
ac definiendum irritumque ex nunc et inane fieri, si quidquam secus, super 
his, a quovis, auctoritate qualibet, scienter sive ignoranter, attentari conti- 
gerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die xxv1 
mensis februarii anno MDCCCCXXV, Pontificatus Nostri quarto. 


P. CARD. GASPARRI, a Secretis Status. 

IV 


TITULUS BASILICAE MINORIS PRO ECCLESIA METROPOLITANA PLATENSI IN 
BOLIVIA, ATQUE INSIGNIA PRO CAPITULO CANONICORUM. 


PIUS PP. XI 


Ad perpetuam rei memoriam. — In finibus Reipublicae Bolivianae 
exstat dioecesis Platensis, quae, anno MDLI erecta, iam ab anno MDCIX 
etiam ad archiepiscopalem dignitatem evecta est. Eiusdem cathedralis 
ecclesia tum antiquitate tum eximiae artis operibus renidet; et, cum in 
honorem Immaculatae Virginis Mariae Deo dicata sit, sanctuarium con- 
tinet «de Guadalupe » nuncupatum, in quo summis fidelium veneratione 
et cultu Immaculata Dei Genitrix Virgo religiosissime celebratur. Nil 
mirum itaque si in eadem cathedrali ecclesia Canonicorum Capitulum 
clerusque, ad augendam christifidelium pietatem, assidue diligenterque 
animorum ministerio fungantur, sacras functiones et caeremonias solle- 
mniter peragant; idque eo magis, quod in eadem ecclesia insignes etiam 
Sanctorum Relliquiae coluntur, indulgentias ac privilegia Apostolica 
Sedes eidem contulit, eandemque populares ad divini cultus decorem et 
splendorem provehendum divitibus copiosisque supellectilibus donarunt 
et donant. Quapropter cum venerabilis frater Franciscus Pierini, ex Ordine 
Fratrum Minorum, hodiernus Archiepiscopus Platensis, et Capitulus eccle- 
siae ipsius cathedralis, totius cleri et populi vota exprimentes, humiliter 
Nobis preces adhibuerint, ut eandem cathedralem ecclesiam ad Basilicae 
Minoris gradum evehere dignaremur, Nos optatis hisce adnuendum ultro 
libenterque existimavimus. Quae cum ita sint, conlatis consiliis cum VV. 
FF. NN. Sanctae Romanae Ecclesiae Cardinalibus Sacrorum Rituum Con- 
gregationi praepositis, ad maiorem Dei gloriam atque ad cultus et pie- 
tatis erga Deiparam Virginem Immaculatam incrementum, apostolica 
Nostra auctoritate, perpetuumque in modum, praesentium Litterarum vi, 
ecclesiam cathedralem Platensem in Republica Boliviana in honorem Bea- 
tae Mariae Immaculatae Deo dicatam titulo et dignitate Basilicae minoris 
cohonestamus, eique tribuimus honorificentias et privilegia omnia, quae 
minoribus Almae huius Urbis Nostrae Basilicis de inure competunt. Prae- 
terea ut publicam etiam edamus erga praefatae ecclesiae cathedralis et 
Basilicae Capitulum et Canonicos benevolentiae Nostrae testificationem, 
hisce pariter Litteris Nostris, perpetuumque in modum, canonicis iam in 
Capitulum eiusdem ecclesiae cathedralis Platensis adlectis vel in posterum 

adlegendis, durante tamen eorum munere, et non extra dioecesis fines, 
concedimus ac largimur ut zonam violaceam supra vestem talarem, et 
numisma, vel e cordula serica vel e catena aurea pendens, imaginem Bea- 
tae Mariae Virginis de Guadalupe, quae in ipsa Cathedrali colitur, referens, 
supra habitum choralem gestare libere liciteque possint ac valeant. 

Haec statuimus decernentes praesentes Litteras firmas, validas atque 
efficaces semper exstare ac permanere, suosque plenos atque integros effe- 
ctus sortiri atque obtinere, illisque, ad quos spectant, plenissime suffragari; 
sicque rite iudicandum esse ac definiendum, irritumque ex nunc et inane 
fieri si quidquam secus super his a quaquam, auctoritate qualibet, scienter 
vel ignoranter attentari contigerit. Contrariis non obstantibus quibuslibet. 

Datum Romae apud Sanctum Petrum, sub anulo Piscatoris, die VUI 
aprilis, anno MDCCCCXXV, Pontificatus Nostri quarto. 


P. CARD. GASPARRI, a Secretis Status. 


VEN. DEI SERVUS IOSEPH CAFASSO, PRESBYTER SAECULARIS ET CONLEGII 
ECCLESIASTICI TAURINENSIS MODERATOR, BEATUS RENUNTIATUR 


PIUS PP. XI 


Ad perpetuam rei memoriam. — Quintus supra sexagesimum pro- 
ximo mense iunio annus recurrit, ex quo discessit ex hac mortali vita 
unus ex illis mirahilibus viris, qui Ecclesiam Taurinensem, saeculo de- 
cimo nono, cum maximo christifidelium emolumento, decorarunt, Ve- 
nerabilis scilicet Dei Famulus, cui, nato ex honestis piisque coniugibus 
Cafasso in Castronovo Astensi, die xv mensis ianuarii anni MDCCOXI, 
ad Sacrum Fontem impositum est insequenti die nomen Ioseph. Ab 
incunabulis, fere cum lacte matris, christianas virtutes suxit, quibus 
postea puerulus, adulescens, grandis factus, atque animorum ductor, 
Venerabilis Dei Servus mirabiliter enituit. In pueritia, a iuvenilibus 
ludis alienus, orationi praesertim et catechesi christianae ad aequa- 
lium exemplum incumbebat; non modo nummos sed panem quoque et 
pulmentum, eidem a parentibus ad sustentationem datum, pauperibus, 
misericordia plenus, largiebatur; adulescentulus vero tum in patrio loco tum 
Cherii, quo primum in conlegio eiusdem civitatis, ut humaniores litteras 
disceret, missus est, sicut lilium in horto concluso, innocentia vitae, puritatis 
moribus florebat. Postea, sexdecim annos natus, in paroeciali ecclesia 
Castrinovi, in quam iam baptismatis aquis lustratus erat, Dominum No- 

strum Iesum Christum sub eucharisticis velis delitescentem primum piis- 
sime sumpserat, itemque sacerdotali, serius, charactere ornatus, divi- 
num Sacrificium primitus litaverat, clericorum habitum induit; quem ex 
ipso tempore Venerabilis Dei Servus gessit, illi plene congruentem interius 
exteriusque ducens vitam, quam luculenter Fundator etiam Piae Socie- 
tatis Sancti Francisci Salesii scriptis suis testatus est. Prima autem tonsura 
et minoribus Ordinibus susceptis, anno MDCCCXxx inSeminarium Tauri- 
nense civitatis Cherii, ut ibidem theologos audiret, receptus est; et cum, 
maxima ingenii et profectus laude, theologicas ceterasque disciplinas 
ecclesiasticas — ad eas enim accurate ac dilucide animum suum libens 
continenterque intendit — didicisset, attamen inter condiscipulos mode- 
ratione atque humilitate iugiter fulsit. Presbyter consecratus mense sep- 
tembri anno MDCCCXxxII, paulo post, humillimus ut erat, ac ministerii 
sacerdotalis gravitate atque altitudine perterritus, praesertim in ea tem- 
porum malignitate, ob quam (post miserandam rerum publicarum eversio- 
nem, quae, primitus in Gallia excitata, multa quoque genuit in Italia con- 
tra religionem) non mediocritas sed doctrinae ac virtutum excellentia in 
sacerdotibus requirebatur, ut ipsi verbo et exemplo a morum corruptela 
atque ab erroribus temporis christifideles defendere possent, Venerabilis Dei 
Servus, paterna domo relicta, in Taurinensium civitatem revertit, ut in 
eiusdem scholis theologica studia perficeret; at, divino consilio, post ali- 
quot dies in alumnorum numerum adscitus est Conlegii, quod iam, opera 
Aloisii Guala, Regiis Litteris obtentis, ab anno MDcccxvul, Augustae Tau- 
rinorum, in vetere prope Sancti Francisci Assisiensis ecclesiam monasterio 
ad recte sacerdotes e subalpinis regionibus in sacris disciplinis instituen- 
dos provide erectum erat; et nunc quoque, prope Sanctuarium B. M. Vir- 
ginis a Consolatione, magna florens existimatione, exstat. Post triennium, 
feliciter facto periculo circa theologiam moralem universam, proindeque 
rite adprobatus pro audiendis confessionibus sacrisque concionibus facien- 
dis, toto animo ad spiritualem animorum procurationem se dedit; eodem- 
que anno MDCCCXXXVI magisterium theologiae moralis, quod ad obitum 
usque retinuit, in ipso Conlegio ecclesiastico Taurinensi incepit, antea 
qua coadiutor, dein, post septem .nnos, uti publicus lector; idque munus 
ita cum alumnorum fructu gessit, ut iure meritoque Venerabilis Dei Fa- 
muli laboribus atque institutione apud Pedemontanae regionis sacerdotes 
plene Sanctorum Francisci Salesii et Alfonsi de Ligorio doctrinae revi- 
rescerent atque in debitum honorem restituerentur, quas illuc usque nova- 
tores ac rigoristae, erroribus Iansenistarum imbuti, cum magna rerum 
religiosarum iactura et christifidelium detrimento a scholis excluserant 
Perspicuus, accuratus, facilis, perlucidus in docendo, nil mirum si Vene- 

rabilis Dei Famulus, solidae sanaeque theologiae principiis enutritus, 
Sancti Francisci Salesii suavitate excultus, Sancti Alfonsi de Ligorio 
discretione munitus, sancti Ignatii de Loyola animorum studio succensus, 
quidquid ei temporis supererat in poenitentiae tribunal sollerter, fructuose, 
naviterque impenderet, tum in ecclesia S. Francisci, Conlegio adiuncta, 
atque in variis piisque civitatis domibus, tum in carceribus, in quibus prae- 
sertim eius industriae pro salute animorum obtinenda mirifice eluxerunt. 
Fundatori in Conlegii Ecclesiastici regimine successit anni MDCCCXLVIII, 
atque in officio moderatoris gerendo tam firmiter simulque tam suaviter 
se gessit, ut omnium admirationem excitaret. At etiam ecclesiae S. Fran- 
cisci Assisiensis, Conlegio adnexae, moderator decorem domus Dei vere 
dilexit, cuius splendorem in supellectilibus augendis, in sacris ritibus bene, 
diligenter, continenterque in dies explendis, in parietum altariumque 
nitore servando curavit. Vitam egens pauperem, humilem, incommodis- 
que plenam, pauperum aegrorumque sollicitus, ut ipsorum necessitatibus 
subveniret innumerabiles ingentesque largitiones in sacrario 8. Francisci, 
in Conlegio, in viis civitatis, in carceribus, in domibus privatis fecit indi- 
gentibus; et saepe nova pro popularibus instituta stipe adiuvit, inter quae 
memoratu digna Pia Societas 8. Francisci Salesii, cuius fundator carissi- 
mus Venerabili Dei Servo alumnus fuit. Suum praeterea erga christifideles 
caritatis ardorem et vigilantiam sacerdotalem ostendit eos sacra praedi- 
catione erudiendo; erat enim in concionandi munere valde pro spirituali 
uniuscuiusque condicionis utilitate accommodatus, atque assiduus tum 
Augustae Taurinorum in templo 8S. Francisci memorato, vel in carceribus, 
vel in piis domibus, tum etiam in finitimis civitatibus ac dioecesibus; 
spiritualia praesertim exercitia sive clero sive populo cum mirabili exitu 
egit frequenter ac pluribus in locis, et usque ad mortem in pia exercitio- 
rum domo prope sanctuarium Sancti Ignatii, quam Archiepiscopi Tauri- 
nensis iussu etiam moderatus est. Non solum autem verbis, sed exemplo 
quoque vitae suae alios docuit. Animo quidem libenti Dei Famulus vitam 
poenitentem duxit; constat sane eum cilicio corpus suum secreto tractasse, 
parcissimum in edendo, ceteris rebus stricte necessariis ad vivendum con- 
tentum fuisse. Pietate in Deum conspicua fulsit, et praecipua in Iesum 
Christum Dominum Nostrum sub eucharisticis velis delitescentem adorando; 
Deiparam Virginem semper a pueritia cultu filiali honestavit, praesertim 
sub titulo a Consolatione, quo Ipsa in sanctuario Taurinensi colitur; ac 
propterea in die sabbati Beatae Mariae Virgini dicata promeruit ex hac 
mortali vita discedere. Obdormivit in Domino die xxmI mensis iunii anno 
MDCCCLX, aetatis suae nono et quadragesimo. Nunc vero Venerabilis Dei 
Famuli corpus, iam in publico coemeterio sepultum, piissime adservatur 


k 
£ 


Acta Pii PP. XI 233 


in cryptis sanctuarii Beatae Mariae Virginis a Consolatione prope illud 
Conlegium Ecclesiasticum, quod Dei Servus rectissime rexit. Christifidelium 
e tota Pedemontana regione pietas erga Venerabilis Dei Servi exuvias ex 
ipso tempore mortis exarsit, nec unquam postea deferbuit, ob eius san- 
ctitatis famam, quae latius in dies percrebuit; ita ut anno MDCCCXCV pro- 
cessus etiam Ordinarius in archiepiscopali Curia Taurinensi inchoatus sit; 
quo peracto atque ad Sacrorum Rituum Congregationem adlato de more, 
rite apud eamdem Romanam- Congregationem ipsius Dei Famuli Beatifi- 
cationis et Canonizationis causa, cum haud parva christifidelium e Tauri- 
nensi archidioecesi finitimisque regionibus laetitia, iam ab anno MDCCCCVI 
est instituta. Absolutis igitur iis omnibus, quae in huiusmodi iudicio per- 
tractanda erant, disceptare coeptum est super Venerabilis Dei Servi virtu- 
tibus; quas vero heroicum gradum attigisse fel. rec. Decessor Noster Bene- 
dictus Pp. XV tertio kalendas martias anni Mpccccxx! sollemni decreto 
sanxit. De duobus dein miraculis, quae, Dei Famulo deprecante, divinitus 
patrata ferebantur, primum in Congregatione antepraeparatoria, deinceps 
in praeparatoria, denique in generali conventu coram Nobis habito, quae- 
stione agitata, rebus omnibus acerrimo iudicio investigatis, die xxx iulii 
anni MDCCCCXXIV proposita miracula constare, ulteriusque propterea in casu 
procedi posse declaravimus. Cum proinde nihil, secundum sacri fori insti- 
tuta, iam superesset, nisi ut Patres Cardinales Sacris tuendis Ritibus prae- 
positi, ceterique de more consulendi rogarentur, num tuto procedi posse 
censerent ad sollemnem Venerabilis Dei Famuli beatificationem, in gene- 
ralibus Congregationis comitiis, quae die quinta mensis augusti praeteriti 
anni, coram Nobis habita sunt, tum iidem 8S. R. E. Cardinales, tum qui 
aderant Praelati et Consultores, sententiam affirmativam, consensu una- 
nimi, dixerunt. Nos vero in re tanti momenti aperire Nostram mentem cun- 
ctati sumus, donec enixis precibus supernum antea lumen posceremus. Quod 
quidem cum fecissemus, die prima novembris eiusdem anni MDCCCCXXIV, 
religiosissime litato Eucharistico Sacrificio, adstantibus venerabili fratre 
Nostro Antonio 8S. R. E. Cardinali Vico, Episcopo Portuensi et Sanctae 
Rufinae, Sacrae Rituum Congregationi Praefecto, nec non dilecto filio 
Nostro Caietano S. R. E. Diacono Cardinali Bisleti, causae relatore, et 
Reverendis Dominis Alexandro Verde, eiusdem Sacrorum Rituum Congre- 
gationis a secretis, et Angelo Mariani, Fidei promotore generali, sollemniter 
ediximus tuto procedi posse ad sollemnem Venerabilis Servi Dei Iosephi 
Cafasso beatificationem. Quae cum ita sint, precibus permoti Archiepi- 
scopi Taurinensis et ceterorum in subalpinis regionibus Episcoporum, aucto- 
ritate Nostra apostolica, concedimus ut idem Venerabilis Ioseph Cafasso, 
presbyter saecularis et Conlegii Ecclesiastici Taurinensis moderator, Beati 

nomine in posterum nuncupetur, eiusque corpus et lypsana, seu relliquiae, 
publicae venerationi proponantur, non tamen in sollemnibus supplicatio- 
nibus deferenda; itemque permittimus ut imagines eiusdem Dei Famuli 
radiis decorentur. Praeterea, eadem auctoritate Nostra, concedimus ut de 
eo quotannis Officium recitetur de Communi Confessorum non Pontificum, 
cum Lectionibus propriis per Nos adprobatis, et Missa propria, per Nos 
pariter adprobata, servatis rubricis, celebretur, sed tamen in Taurinensi 
dumtaxat archidioecesi. Denique largimur ut sollemnia beatificationis 
Venerabilis Dei Famuli Iosephi Cafasso, servatis servandis, in memorata 
archidioecesi, die ab Ordinario designanda, celebrentur intra annum ab 
iisdem sollemnibus in Sacrosancta Patriarchali Basilica Vaticana rite pera- 
ctis. Non obstantibus constitutionibus atque ordinationibus Apostolicis, 
nec non decretis de non cultu editis, ceterisque contrariis quibuslibet. 
Volumus autem ut praesentium Litterarum exemplis, etiam impressis 
dummodo manu Secretarii Sacrae Rituum Congregationis subscripta sint, 
et sigillo Cardinalis Praefecti obsignata, eadem prorsus fides in discepta- 
tionibus, indicialibus quogue, habeatur, quae voluntatis Nostrae signi- 
ficationi, hisce Litteris ostensis, haberetur. 

Datum Romae apud S. Petrum, sub anulo Piscatoris, die 11 mensis 
maii, anno MDCCCCXXV, Pontificatus Nostri quarto. 


P. CARD. GASPARRI, a Secretis Status. 


VI 


VEN. SERVAE DEI IPHIGENIA A SANCTO MATTHAEO, E CONGREGATIONE SO- 
RORUM AB ADORATIONE PERPETUA SANCTISSIMI SACRAMENTI, ELISA- 
BETH TERESIA A SACRO CORDE IESU, ORDINIS URSULINARUM, MARIA 
ROSA, ORDINIS SANCTI BENEDICTI, MARIA A SANCTO HENRICO, ORDINIS 
CISTERCIENSIS, ET SOCIAE, BEATAE RENUNTIANTUR. , 


PIUS PP. XI 


Ad perpetuam rei memoriam. — Adolevit Martyrum purpurata san- 
guine Ecclesia, sed fortissimorum heroum seriem, qui, effuso sanguine, 
testimonium Christo reddiderunt, nulla unquam conclusit aetas, et fa- 
storum ipsorum tabulac novis semper enitent ticulis. Id quidem evenit 
luctuosis illis temporibus quibus in Gallia, saeculo xviiI exeunte, gras- 
sante teterrima rerum publicarum seditione, impia quoque saevit a 
christiani nominis osoribus excitata persecutio, qua plures sacerdotes, 

religiosi viri et deturbatae a claustris atque in odium fidei interemptae 
moniales gloriosum martyrium fecere. Has inter Deo sacras_ virgines, 
quae, veterum fidei adsertorum facinora aemulatae, atrocissima quaeque 
pro Christo pati, ipsamque cruentam vitae iacturam facere non dubita- 
runt, duae supra triginta accensentur sanctimoniales, quarum haec sunt 
nomina religiosa: Soror Iphigenia a Sancto Matthaeo, Elisabeth Teresia a 
Sacro Corde Iesu, Maria Rosa, Maria a Sancto Henrico, et harum Sociae 
soror a Sancta Pelagia, soror Theoctista Maria, soror a Sancto Martino, 
soror Rosa a Sancto Xaverio, soror Martha ab Angelo bono, soror Magda- 
lena a Matre Dei, soror ab Annunciatione, soror a Sancto Alexio, soror 
Amata a Iesu, soror Maria a Iesu, soror a Sancto Ioachim, soror a Sancto 
Augustino, soror Maria ab Angelis, soror Magdalena a Sanctissimo Sacra- 
mento, soror Catharina a Iesu, soror a Sancta Francisca, soror a Sancta 
Sophia, soror Agnes a Sancto Ludovico, soror a Sancto Bernardo, soror 
a Sancto Basilio, soror a Sancta Melania, soror a Sancta Sophia, soror a 
Sancto Gervasio, soror a Sancto Francisco, soror a Sancto Michaéle, soror 
a Sancto Andrea, soror a Sancta Rosalia et soror a Sacro Corde Mariae. 
Ex hoe glorioso manipulo soror Maria Rosa ad Ordinem pertinet Sancti Be- 
nedicti; soror Iphigenia a Sancto Matthaeo, cum duodecim in passione so- 
ciis sororibus, pertinet ad Congregationem, quae ab adoratione perpetua 
nomen sumit; soror Elisabeth Teresia a Sacro Corde Iesu et quindecim 
illius sociae Ursulinae sanctimoniales sunt, eisque binae adiicendae germa- 
nae sorores, Maria a Sancto Henrico et soror a Sacro Corde Mariae, quae, 
cum ab asceterio Avenionensi Sanctae Catharinae Ordinis Cisterciensis 
depulsae fuerint, in coenobium Ursulinarum se receperunt, unaque cum 
illis commune perpessae sunt extremum supplicium. Cum de Martyribus 
agitur sola mors est in qua residet heroicitas, ideoque vitam anteactam inqui- 
rere non expedit; iuvat tamen addere has omnes ancillas Dei, posthabitis 
florentis aetatis illecebris, mundi voluptatibus ac divitiis reiectis, ipsisque 
parentibus relictis, sibi Christum in Sponsum eligere maluisse et caelestem 
sequi Agnum, qui inter lilia pascitur. Inter civiles tumultus et pericula immi- 
nentia, nihil prudentes virgines de religiosa Regularum observantia remise- 
runt, nihil de officiis ipsarum instituti propriis; atque in constanti bonorum 
operum exercitatione perseverarunt, donec in vincula coniectae fuerunt. 
In publicum carcerem Arausione detrusae, custodiam in asceterium mu- 
tarunt, et, licet captivae, nunquam ab oratione et rerum divinarum com 
mentatione cessarunt, neque a consuetis pietatis officiis abstinuerunt, ut 
se impendenti morti, divina impetrata ope, compararent. Tunc vere apparuit 
quid possit Christi fides; tune debiles ac mites feminae heroicae fortitudinis 
exempla perhibuerunt miranda. Ad tribunal raptae, interritae impiis 

iudicibus responsa dederunt priscis martyribus digna; nimirum usae sunt 
illa lingua, qua veteres fidei adsertores utebantur, secundum divinam illam 
promissionem: « Dabitur vobis in illa hora quid loquamini» (Matth., X, 19). 
Omnes, uno ore, propositum sibi iuramentum libertatis et aequalitatis, uti 
ab Ecclesia vetitum, detrectarunt; ut fidem servarent, mortem oppetere 
non expaverunt; etenim singulae, iureiurando recusato, quasi phanatismi 
sontes, a nefario iudice capite damnabantur. Antistita et natu maiores 
moniales Socias in fide, verbo atque exemplo, firmabant; ductas ad tribunal 
precibus comitabantur et votis; accepto damnationis nuntio, morituras 
in supremo agone Deo commendabant. Die quarta mensis iulii anno 
MDCCLXXXXIV prima vice nonnullae ex invicto agmine damnatae et conti- 
nuo securi percussae fuerunt, novies eodem vertente mense de illis suppli- 
cium sumptum est, omnesque, alia post aliam lethale pegma adscende- 
runt. Iudicibus et ipsis carnificibus gratias agentes quod eorum ope tam 
cito ad Agni nuptias properarent, hilari vultu et suavibus cantibus Domino 
benedicentes processerunt ad mortem, ac patibulum deosculatae, ipsis 
caedis ministris obstupescentibus ac trepidantibus, strenuissime ac caelesti 
perfusae laetitia, innocens caput securi obtruncandum obtulerunt. Caeli 
terraeque admiratione dignum spectaculum! Soror Iphigenia, ut Sociis 
exemplo esset in morte, celeri pede, dissolvi cupiens et esse cum Christo, 
gradus pegmatis conscendit. Soror Maria Theoctista properavit ad supplicii 
locum psalmum Magnificat elata voce concinens. Soror a Sancta Pelagia, 
in patibuli conspectu complexa Socias, illis bellaria diribet, aiens: Accipite 
nuptiarum mearum munuscula. Soror Martha ab Angelo bono, tentata ab 
immundo carnifice: Absolve cito opus tuum — respondit — caelestis enim 
Sponsi amore languco. Sic omnes fortissimae Heroides gloriosum in conspe- 
ctu Domini martyrium consummarunt, caelestibus etiam signis illustratum; 
haud enim silentio praetereundae sunt insperatae trium ex persecutoribus 
et accusatoribus conversiones, itemque beneficia plura quae assequutae 
sunt religiosae ipsarum virginum familiae, nonnullaeque a morbis sanationes 
quae naturae vires excedere omnino videntur, iliarum intercessione divini- 
tus impetratae. Quare, cum invaluisset in populo fama martyrii, et etiam 
a gravibus rerum gestarum scriptoribus harum Dei Ancillarum caedes 
verum ac formale martyrium appellata sit, ipsaeque tamquam Christi 
martyres in odium fidei peremptae haberi coeptae fuerint ac recoli, de Bea- 
torum Martyrum honoribus ipsis tribuendis, penes Sacrorum Rituum Con- 
gregationem Causa inchoata est, et in Curia dioecesis Avenionensis, cuius 
intra fines gloriosum agmen obtinuerat coronam, processus Ordinarii ador- 
nati sunt, omnibusque rei momentis sedulo studio perpensis, cla. me. Deces- 
sor Noster Benedictus Pp. XV, die xIv mensis iunii anni MDCCCCXVI huius 

causae introductionis decretum sua manu obsignavit. Continuo proposita 
quaestio est de martyrio martyriique causa, et cum post accuratissimam dis- 
ceptationem constiterit harum triginta duarum virginum internecionem 
apprime evenisse in christiani nominis odium, et solam fidem fuisse illius 
causam, Nos sollemni decreto, edito xIv kalendas apriles vertentis Anni San- 
cti, de earundem Ancillarum Dei martyrio martyriique causa constare de- 
claravimus. Super signis sive miraculis dispensatum est. Cum igitur de mar- 
tyrio materiali ac formali constaret, illud supererat, ut Sacrorum Rituum 
Cardinales et Consultores rogarentur, an, stante approbatione martyrii mar- 
tyriique causae, nec non dispensatione a signis sive miraculis, tuto procedi 
posse censerent ad sollemnem earundem Servarum Dei Beatificationem. Hoc 
praestitit venerabilis frater Noster Vincentius 8. R. E. Cardinalis Vannu- 
telli, Episcopus Ostiensis et Praenestinus, Sacri Conlegii Decanus, Causae 
relator, in generalibus comitiis coram Nobis in Vaticanis aedibus habitis, 
die x x1 mensis aprilis huius anni, omnesque, tum S. R. E. Cardinales tum qui 
aderant Patres Consultores unanimi consensu affirmative responderunt. 
Nos tamen in tanti momenti re Nostram aperire mentem distulimus, donec 
a Patre luminum caelestis sapientiae auxilium impetraremus. Quod cum 
impensis precibus fecissemus, tandem kalendis maiis currentis anni, Eucha- 
ristico Sacro rite litato, accitis adstantibusque VV. FF. NN. Antonio 
S. R. E. Cardinali Vico, Episcopo Portuensi et Sanctae Rufinae, Sacro- 
rum Rituum Congregationi Praefecto, et Vincentio 8. R. E. Cardinali 
Vannutelli, Episcopo Ostiensi et Praenestino, Sacri Conlegii Decano et 
Causae Relatore, una cum dilectis filiis Angelo Mariani, Fidei promotore 
generali, nec non Alexandro Verde, eiusdem Sacrorum Rituum Congrega- 
tionis Secretario, sollemniter ediximus tuto procedi posse ad super enuncia- 
tarum Famularum Dei beatificationem. Quae cum ita sint, Nos, precibus 
etiam permoti tam Congregationis Sororum ab adoratione perpetua San- 
ctissimi Sacramenti, quam Ordinum Ursulinarum, Sancti Benedicti ac 
Cisterciensis, apostolica Nostra auctoritate, praesentium tenore, faculta- 
tem facimus ut venerabiles Ancillae Dei Iphigenia a Sancto Matthaeo, e 
Congregatione Sororum ab adoratione perpetua Sanctissimi Sacramenti, 
Elisabeth Teresia a Sacro Corde Iesu, Ordinis Ursulinarum, Maria Rosa, 
Ordinis Sancti Benedicti, Maria a Sancto Henrico, Ordinis Cisterciensis, nec 
non earum in passione Sociae soror a Sancta Pelagia, soror Theoctista Maria, 
soror a Sancto Martino, soror Rosa a Sancto Xaverio, soror Martha ab 
Angelo bono, soror Magdalena a Matre Dei, soror ab Annunciatione, soror 
a Sancto Alexio, soror Amata a Iesu, soror Maria a Iesu, soror a Sancto 
Toachim, soror a Sancto Augustino, soror Maria ab Angelis, soror Magdalena 
a Sanctissimo Sacramento, soror Catharina a Iesu, soror a Sancta Francisca, 

soror a Sancta Sophia, soror Agnes a Sancto Lodovico, soror a Sancto 
Bernardo, soror a Sancto Basilio, soror a Sancta Melania, soror a Sancta 
Sophia, soror a Sancto Gervasio, soror a Sancto Francisco, soror a Sancto 
Michaéle, soror a Sancto Andrea, soror a Sancta Rosalia et soror a Sacro 
Corde Mariae, Beatae in posterum appellentur, earumque corpora et relli- 
quiae, non tamen in sollemnibus supplicationibus deferendae, publicae 
fidelium venerationi proponantur, atque imagines radiis decorentur. Insuper 
eadem Nostra auctoritate concedimus, ut de illis recitetur Officium, et Missa 
celebretur de Communi Virginum et Martyrum iuxta rubricas Missalis et Bre- 
viarii Romani. Eiusmodi vero Officii recitationem et Missae celebrationem 
fieri dumtaxat concedimus in dioecesi Avenionensi, in qua passae sunt, 
nec non in omnibus templis ac piis domibus, ubique terrarum sitis, quae 
pertineant ad Congregationem ab adoratione perpetua Sanctissimi Sacra- 
menti, nec non ad Ordines Ursulinarum, Sancti Benedicti ac Cisterciensem, 
ab omnibus fidelibus, tam saecularibus quam regularibus, qui Horas cano- 
nicas recitare teneantur, et, quod ad Missas attinet, ab omnibus sacerdo- 
tibus confluentibus ad templa in quibus Beatarum ipsarum festum cele- 
bretur. Denique largimur ut sollemnia Beatificationis earundem Ancillarum 
Dei peragantur cum Officio et Missa duplicis maioris ritus, idque fieri con- 
cedimus in praefata dioecesi et in templis sive oratoriis, quae nominavimus, 
die per Ordinarium designando intra annum, postquam eadem sollemnia 
in Patriarchali Basilica Vaticana fuerint celebrata. 

Non obstantibus constitutionibus et ordinationibus apostolicis nec 
non decretis de non cultu editis, ceterisque contrariis quibuscumque. Volu- 
mus autem ut harum Litterarum exemplis etiam impressis, dummodo manu 
Secretarii Sacrorum Rituum Congregationis subscripta et Cardinalis Prae- 
fecti sigillo munita sint, in disceptationibus, etiam iudicialibus, eadem 
prorsus fides adhibeatur, quae Nostrae voluntatis significationi his ostensis 
Litteris haberetur. 

Datum Romae apud Sanctum Petrum, sub anulo Piscatoris, die x 
mensis maii anno MDCCCCXXV, Pontificatus Nostri quarto. 


P. CARD. GASPARRI, a Secretis Status. 

EPISTOLA 


AD EMUM P. D. EUGENIUM, TIT. SS. SILVESTRI ET MARTINI, 8. R. E. PRESB. 
CARD. TOSI ARCHIEPISCOPUM MEDIOLANENSEM, QUEM DELIGIT LEGATUM 
SUUM AD CORONAS IMPONENDAS INFANTI IESU ET BEATAE VIRGINI DE 
FONTANELLATO, IN DIOECESI PARMENSI. 


Dilecce fili Noster, salutem et apostolicam benedictionem. — Quod 
Sanctuarii de Fontanellato laus ac fama non modo in dioecesis Parmensis 
totiusque Aemiliae finibus percrebrescit, sed etiam apud exteras gentes - 
quacumque missionales e Sodalitate Parmensi a Francisco Xaverio in 
ethnicos Christo lucrandos incumbunt — mirari cui liceat quando, trium 
decursu saeculorum, a Beatissima Virgine, cuius simulacrum publicae ibi 
est venerationi propositum, tot tamque mirabilia christianus populus bene- 
ficia impetravit? Namque, ut maiores memoriae prodiderunt, et monumen- 
tis recentiorum aetatum commendatum est, Virgine de Fontanellato depre- 
catrice saepenumero contigit, ut ad fidem bonamve frugem homines atque 
ad sanitatem ex improviso reverterentur, praetereaque damna et pericula 
effugerent, quae sibi suisque rebus impenderent. Comperimus item, prae- 
cipuo quodam amantissimae Matris patrocinio pueros eius regionis ad hunc 
diem fruitos esse: feruntur enim alii, in puteos fossasque delapsi, incolumes 
inde emersisse, impliciti alii rotis gravissimorum curruum, integri exsi- 
luisse atque intacti; alii aut caeci a nativitate aut muti et surdi aut membris 
capti debilesque visum, vocem, auditum_motumque recuperasse. Quorum 
profecto miraculorum luculento sunt testimonio cum tabulae votivae, qui- 
bus sacrae Aedis parietes vestiuntur toti, tum ingens peregrinorum multi- 
tudo, qui quotannis, praesertim mensibus augusto et septembri, pedibus 
interdum, vel nudis, iter ingressi, undique illuc, implorationis grative animi 
ergo, conveniunt. Nec, dilecte fili Noster, ignoras, quem uterque habuimus 
in archidioecesi regunda decessorem, s. m. Patrem Cardinalem Andream 
Ferrari, non tam ob veterem clericorum Parmensium consuetudinem, quam 
quia aegrotans puerulus, matre sua ante Simulacrum in preces lacrimasque 
effusa, ad sanitatem restitutus erat, novensilem sacerdotem ibi primum 
litasse et saltem semel in anno litare postea consuevisse: a quo piae memo- 
risque voluntatis officio ipsum nec operosa gregis cura nec is, quo demum 
abreptus est, morbus unquam detinuerunt. Quodsi talia Dei Genetrix 
beneficia co loco fidelibus abunde continenterque largitur, misericordiae 
Virginis congruunt sane ac respondent popularis pietatis argumenta ac 

significationes. Cuius quidem rei testem appellari adhiberique liceat Par- 
mensem Antistitem, cui, ex collata communiter stipe, copiae facultatesque 
suppetiere tum ad sanctuarium - abhinc duos et viginti annos Basilicae 
titulo auctum —- nova et magnifica fronte ornandum, tum ad coronas 
affabre conficiendas ac caelandas, quibus Deiparae et Infantis Iesu capita 
decretum est lounge sollemniore ritu redimiri quam anhis MDCLX et MDCCLXXI 
factum est.Cum autem ut eiusmodi eventum, Nostra interposita auctori- 
tate, participaremus, a venerabili fratre Archiepiscopo Episcopo Parmensi, 
a Moderatoribus Dominicianae familiae, quae divinum cultum animarum- 
que salutem in Basilica provehit, itemque a primoribus cleri populique 
rogati simus, placuit eorundem optatis benigne concedere. Itaque te, 
dilecte fili Noster, quemadmodum praemoneri iussimus, Legatum No- 
strum deligimus ac renuntiamus, qui sacris sollemnibus mense maio Par- 
mae habendis Nostro nomine praesideas, et coronas, quas prius Nosmet 
ipsi prece sancta lustrabimus, Virgini de Fontanellato et Infanti Iesu, quem 
Ipsa in ulnis sustinet, veluti manibus Nostris imponas. Quam quidem ad 
Legationem amplissimam ut te vocaremus, suaserunt et Nostra in te bene- 
volentiae caritas et pietas in Virginem tua; at potissimum ea Nos impulit 
cogitatio, decere omnino, quod in memoriam decessoris Cardinalis Ferrari 
aeneum erectum est in area Basilicae monumentum, illud a te detegi ac 
dedicari. Quod igitur in dioecesi Parmensi Nostram per agenda sollemnia 
sustinebis personam, idcirco tuum quoque erit, eos omnes qui convenerint 
Nostris verbis alloqui, iisdemque admovere stimulos, ut, flagranti in Virgi- 
nem de Fontanellato pietate christianarumque virtutum studio, se eius 
patrocinio cotidie digniores exhibeant ac praestent. Caelestium interea 
donorum auspicem paternaeque caritatis Nostrae testem, tibi, dilecte fili 
Noster, et Antistiti, clero populoque dioecesis Parmensis apostolicam bene- 
dictionem peramanter impertimus. 

Datum Romae apud Sanctum Petrum, die vi mensis martii, anno 
MDCCCCXXV, Pontificatus Nostri quarto. 


PIUS PP. XI 

SACRA CONGREGATIO CONSISTORIALIS 


I 
PROVISIO ECCLESIARUM 


Ssmus Dominus Noster Pius divina Providentia PP. XI, decretis Sacrae 
Congregationis Consistorialis, has quae sequuntur Ecclesias de proprio 
singulas Pastore providit, nimirum: 


30 aprilis 1925. — Cathedrali Ecclesiae Maioricensi et Ibusensi prae- 
fecit R. P. D. Gabrielem Llompart y Jaume Santandreu, hactenus Epi- 
scopum Gerundensem. 

1 maii. — Titulari episcopali Ecclesiae Thoronensi, R. D. Petrum 
Patau, Vicarium generalem dioecesis Elnensis, quem deputavit Auxiliarem 
R. P. D. Iulii Mariae Ludovici Carsalade du Pont, Episcopi Elnensis. 

5 maii. — Metropolitanae Ecclesiae Barensi, R. P. D. Augustum Curi, 
hactenus Episcopum Calliensem et Pergulanum. 

— Cathedrali Ecclesiae Castri Maris, R. P. D. Paschalem Ragosta. 
hactenus Episcopum Isclanum. 

9 maii. — Archiepiscopali titulari Ecclesiae Nacoleensi, R. P. D. Pa- 
schalem Berardi, hactenus Archiepiscopum Caietanum. 

12 maii. — Cathedrali Ecclesiae Wayne-Castrensi, R. D. Ioannem 
Noll, antistitem Urbanum, parochum ad S. Mariae oppidi Huntington, 
eiusdem dioecesis Wayne-Castrensis. 

— Titulari episcopali Ecclesiae Alabandensi, R. P. Franciscum Chaize, 
Societatis Parisiensis pro Missionibus ad exteros, quem deputavit Coa- 
diutorem cum iure futurae successionis R. P. D. Petri Mariae Gendreau, 
Vicarii Apostolici de Hanoi. 

15 mati. — Titulari episcopali Ecclesiae Erythrarum, R. D. Franci- 
scum Mariam Picaud, Vicarium generalem dioecesis Venetensis, quem 
deputavit Auxiliarem R. P. D. Alcimi Armandi Gouraud, Episcopi Ve- 
netensis. 

20 mati. — Cathedrali Ecclesiae Palentinae, R. D. Augustinum Par- 
rado y Garcia, antistitem Urbanum, Archidiaconum ecclesiae cathedralis 
Salmanticensis. 


Acta, Vol. XVII, an. 7. — 17 


| 

| 

I 


Acta Apostolicae Sedis - Commentarium Offciale 


II 


ANTEQUERENSIS-VERAECRUCENSIS 


DE MUTATIONE FINIUM 


DECRETUM 


Propter quasdam dubitationes iam ortas circa limites suarum Ecclesia- 
rum, R. P. D. Ioseph O. Nufiez et Zarate, Archiepiscopus Antequeren- 
sis, et R. P. D. Raphael Guizar Valencia, Episcopus Veraecrucis, inter 
sese convenerunt ut paroecia de Acatlan, de qua quaestio erat, perpetuo 
dioecesi Veraecrucensi adscriberetur. Cum vero haec ipsa paroecia de 
Acatlan in suo territorio comprehendat vicos quosdam qui indubitanter 
ad archidioecesim Antequerensem pertinent, de communi consensu iidem 
Revmi Ordinarii a Sancta Sede expostularunt facultatem adiungendi perpe- 
tuo eidem dioecesi Veraecrucis seu Jalapae paroeciam memoratam de Aca- 
tlan, cum limitibus qui in praesenti eam circumscribunt et attingunt ad 
flumen Tonto usque, et sub se comprehendunt vicum de Amapa dictum: 
idque vero attenta praesertim difficultate quam Archiepiscopus Anteque- 
rensis habet vicos illos bene gubernandi. Itaque Ssmus Dominus Noster 
Pius PP. XI, petitionis opportunitatem ac necessitatem recognoscens, ac 
preces benigne excipiens, hoc praesenti consistoriali decreto statuit, ut me- 
morata paroecia de Acatlan a territorio archidioecesis Antequerensis, cum 
finibus de quibus supra, avulsa, dioecesi Veraecrucis, tam in spiritualibus 
quam in temporalibus, uniatur. 

Ad haec autem exsecutioni mandanda idem Ssmus Dominus Noster de- 
putare dignatus est R. P. D. Seraphim Cimino, Archiepiscopum Cyrrhensem 
ac in Mexicana republica Delegatum Apostolicum, eique facultates omnes 
tribuit ad id necessarias, etiam subdelegandi, ad effectum de quo agi- 
tur, quemlibet virum, in ecclesiastica dignitate constitutum, cum obliga- 
tione transmittendi ad hanc Sacram Congregationem, intra sex menses, 
authenticum exemplar exsecutionis peractae. Contrariis quibusvis non 
obstantibus. 

Datum Romae, ex Aedibus Sacrae Congregationis Consistorialis die 
24 aprilis 1925. 


©. CARD. DE LAI, Epise. Sabinen., Secretarius. 


L. S. 
+ Fr. Raphaél C., Archiep. Thessalonicen., Adsessor. 

III 
SOROCABANA, BOTUCATUENSIS Et CAMPINENSIS 


COMMUTATIONIS FINIUM 


DECRETUM 

Rmi Episcopi Sorocabanus, Botucatuensis et Campinensis postula- 
runt ab Apostolica Sede, ut actuales limites snarum dioecesium, pro maiore 
episcopalis administrationis commodo, ita immutarentur, ut paroeciae 
vulgo appellatae Piraju, Fartura, Anhembi, Itahy, erronee iam alias dicta 
Itobi, a dioecesi Sorocabana, cui attributae iam fuerant, dismembrentur 
et dioecesi Botucatuensi cum territoriis, clero, fidelibus, oratoriis aliisque 
piis locis uniantur; item, cum territorium civile municipiorum vulgo Tieté 
et Porto Felix, partim ad Sorocabanam, partim ad Campinensem dioe- 
cesim spectet, illud, avulsa portione ad dioecesim Campinensem pertinente, 
integre dioecesi Sorocabanae coniungatur una cum clero, fidelibus, ecclesiis 
aliisque piis locis ibidem exsistentibus. Porro Ssmus Diius Noster, constito 
de favorabili sententia tum Metropolitani Archiepiscopi tum Apostolici 
in Brasilia Nuntii, et probe noscens id in bonum illorum fidelium cessurum, 
oblatis precibus annuendum esse censuit. Quapropter, suppleto, quate- 
nus opus sit, quorum intersit, vel sua interesse praesumant, consensu, prae- 
senti consistoriali decreto, perinde valituro ac si Apostolicae sub plumbo 
Litterae desuper expeditae fuissent, memoratas paroecias, cum omnibus 
et singulis clero, fidelibus et ecclesiis ibidem exstantibus a dioecesi Soro- 
cabana separat et Botucatuensi in perpetuum coniungit: similiter memora- 
tum territorium municipiorum Tieté et Porto Feliz, avulsa portione ad 
dioecesim Campinensem spectante, una cum clero, fidelibus, oratoriis dioe- 
cesi Sorocabanae unit. Contrariis quibuslibet minime obstantibus. 

Ad haec autem exsecutioni mandanda idem Ssmus Dominus deputat 
Rk. P. D. Henricum Gasparri, Archiep. tit. Sebastensem et in republica Bra- 
siliana Apostolicum Nuntium, eidem tribuens necessarias et opportunas 
facultates, etiam subdelegandi, ad effectum de quo agitur, quemlibet eccle- 
siasticum virum in ecclesiastica dignitate constitutum, cum onere mittendi 
ad hanc Sacram Congregationem, intra sex menses a data praesentium com- 
putandos, authenticum exemplar exsecutionis peractae. 

Datum Romae, ex Aedibus Sacrae Congregationis Consistorialis, die 
24 aprilis 1925. 


Carp. DE Lai, Ep. Sabinen., Secretarius. 


L. S. 
¢+ Fr. Raphaél C., Archiep. Thessalonicen., Adsessor. 

IV 


AUGUSTANA-MONACENSIS FRISINGENSIS 


DISMEMBRATIONIS ET UNIONIS 


DECRETUM 

Incolae pagi Burgstall, dioecesis Augustanae, SSmo Diio Nostro Pio 
PP. XI supplicarunt, ut memoratus pagus a sua paroecia Mering, a qua 
longe abest, separetur proximiori paroeciae Egenburg, in archidioecesi Mo- 
nacensi et Frisingensi, aggregandus. Quibus votis ac precibus Sanctitas 
Sua, attento consensu utriusque dioecesis Ordinariorum et favorabili voto 
R. P. D. Eugenii Pacelli, Archiep. tit. Sardian. et Nuntii Apostolici in 
Bavaria, obsecundare decrevit; ac propterea forma ac tenore praesentis 
consistorialis decreti statuit, ut pagus Burgstall a paroecia Mering et a 
dioecesi Augustana dismembretur atque archidioecesi Monacensi et Frisin- 
gensi ac paroeciae Egenburg pleno iure adiungatur. 

Ad praemissa exsecutioni mandanda Ssmus Dominus Noster deputavit 
eundem R. P. D. Eugenium Pacelli, cui tribuit omnes facultates ad rem 
necessarias, etiam subdelegandi quemlibet virum, in ecclesiastica dignitate 
constitutum, ad effectum de quo agitur: facto onere trasmittendi intra sex 
menses ad Sacram Congregationem Consistorialem authenticum exemplar 
exsecutionis peractae. Contrariis quibusvis non obstantibus. 

Datum Romae, ex Aedibus Sacrae Congregationis Consistorialis, die 
25 aprilis 1925. 


C. Carp. De Lal, Episc. Sabinen., Secretarius. 
L. 8S. 
Hamletus I. Cioognani, Substitutus. 


Vv 
NOTIFICATIO 


Attento gravissimo scandalo dato a Sacerdote Caietano Balestrieri, 
dioecesis Laquedoniensis, declaratur eundem Sacerdotem decreto Sacrae 
Congregationis Consistorialis suspensum esse a divinis. 

SACRA CONGREGATIO CONCILIT 


MONOPOLITANA 


ADSISTENTIAE EPISCOPO PRAESTANDAE 


Die 9 februarii 1924 


QUAESTIO. — Ad praecavendas difficultates quae exoriri potuissent in 
usu et praxi can. 412 Codicis iuris canonici, Episcopus Monopolitanus 
reverenter exposuit huic Sacrae Congregationi, accidere saepenumero ut 
Ordinarius advocetur in ecclesias paroeciales, etiam extra civitatem epi- 
scopalem et suburbia eiusdem, ad solemniores efficiendas sacrae Commu- 
nionis generales vel primas distributiones quodam adhibito pontificalis 
ritus apparatu (vulgo basso pontificale); tum in his, tum nonnumquam ad 
solemniorem collationem baptismi aut Confirmationis, vel etiam ad ponti- 
ficalem matrimoniis adsistentiam, opportunam videri aliquot saltem e Cano- 
nicis ecclesiae cathedralis adsistentiam. Dubitatum vero a nonnullis num 
Canonici invitanti seu praecipienti Episcopo, in hac re impune non parere 
possint: quaamobrem idem Monopolitanus Episcopus Emis Patribus sequens 
dubium solvendum subiecit: 

« An Canonici teneantur Episcopo adsistere sacra peragenti in casu ». 


ANIMADVERSIONES. — Can. 412 § 1 Codicis ex integro ius vetus refert; 
quamobrem aestimandus est ex veteris iuris auctoritate atque adeo ex 
receptis apud probatos auctores interpretationibus. Ceterum canonis prae- 
scriptum perspicuum est: praefinit nimirum adsistentiam a Canonicis Epi- 
scopo praestandam « solemniter Missam celebranti aut alia pontificali exer- 
centi ». Quavis difficultate vacat quod dicitur solemniter Missam celebrari: 
de pontificalibus autem explicitus est can. 337 § 2: « exercere pontificalia 
in iure est sacras functiones peragere, quae ex legibus liturgicis requirunt 
insignia pontificalia, idest baculum aut. mitram »: quod contingit, iuxta 
Caeremoniale Episcoporum et Pontificale Romanum, praeterquam in Missae 
solemni celebratione, in Vesperis pontificalibus, in adsistentia pontificali 
Missae et Officio chorali, in Ordinum collatione, in consecratione Episcopi, 
in benedictione Abbatis, in velandis sacris Virginibus, in coronatione Regum, 
in consecratione companarum, ecclesiarum, vasorum; in benedictione primi 

lapidis, coemeterii; in reconciliatione ecclesiae vel coemeterii, et in solemni 
Confirmationis collatione. In hisce itaque omnibus 

a) Si fiant in ecclesia cathedrali aut collegiata, Canonici eiusdem, nulla 
praevia invitatione,, adsistere et inservire debent omnes in corpore, ut 
antiqui iuris praescriptio erat, quam implicite retinet can. 412 § 1 ibi: 
« adsistere et inservire debent etiam in aliis ecclesiis civitatis » idest prae- 
ter ecclesiam cathedralem, cuius mentio fit primis eiusdem canonis verbis. 

b) Si fiant in aliis ecclesiis civitatis episcopalis, aut suburbii, Canonici 
ecclesiae cathedralis similiter assistere et inservire debent, at praevia invi- 
tatione Episcopi, et quidem non omnes, sed aliquot tantum, ut sufficiens 
numerus Canonicorum iudicio Episcopi in ecclesia maneat: quamobrem si 
sufficiens numerus omnino desit, Episcopus a tali invitatione abstinere 
debebit. Id plane consonat antiquo iuri: cfr. S. R. C. in Aquilana, 19 de- 
cembris 1665 « teneri assistere Episcopo pontificaliter celebranti etiam extra 
cathedralem, dummodo numerus sufficiens canonicorum remaneat in cathe- 
drali pro servitio dictae ecclesiae » (apud Gardellini, 2202; cfr. Coll. auth., 
decr. 14 ad 2; 138; 226). 

¢) Si demum fiant extra civitatem episcopalem, Canonici ecclesiae 
cathedralis Episcopo solemniter celebranti aut alia pontificalia exercenti 
assistere et inservire non tenentur, neque ad hoc cogendi sunt. Haec iuris 
veteris auctoritas, in novo quoque intercedit, non solum ad mentem can. 6, 
n. 2, sed etiam quia implicite in can. 412 § 1 satis repraesentatur conside- 
ranti effatum illud: « legislator quod voluit expressit, quod nolwit tacuitt ». 
Ceterum siqua in re necessitas exsurgit, satis huic consuluisse videtur legis- 
lator praescripto can. 412 § 2. 

Hac scilicet altera can. 412 paragrapho generatim edicitur: « Episcopus 
potest duos e Capitulo sive cathedrali sive collegiali assumere ut stbi in eccle- 
siastico ministerio ac dioecesis servitio assistant » absque ulla sive locorum 
sive peragendorum distinctione, sed restricto numero ad duos tantummodo, 
sub repetita, ut par est, naturali condicione « dummodo sufficiens numerus 
canonicorum in ecclesia maneat ». In hae re inter vetus novumque ius 
nonnisi maioris perspicuitatis ratio interest: nam, ubi antea dici solebat 
« Episcopo licet assumere ac retinere duos e Capitulo cathedrali, pro suo 
et suae Ecclesiae servitio » nunc magis definite dicitur « ut sibi in ecclesia- 
stico ministerio ac dioecesis servitio assistant »: et ita quaevis ambiguitas 
sublata est in interpretando servitio quod Episcopo hi duo Capitulares 
reddant. Fagnanus nimirum cum aliis, servitium interpretabatur ecclesia- 
sticum tantum, prout verbum eft sensu copulativo intellectum innuit (De 
Episcopo, lib. III, c. VII n. 13); Barbosa e contrario, idem verbum disiun- 
ctive accipiendo, servitium intelligebat etiam personale Episcopo praestan- 

dum v. g. domui praefecti, privati secretarii etc. (de offic. et pot. Ep., II, 
all. 53, n. 142 sq.; cfr. Scarfanton., Ad Ceccop., 1. III, n. 18). Codex evidenter 
primam sequitur acceptionem, cum nonnisi ministerium ecclesiasticum et 
dioecesis servitium recenseat. Porro haec duplex mentio ministerii et ser- 
vitit revocat quodammodo in mentem distinctionem ministerii et imperii 
prout a doctoribus traditur: « Imperium ordinatur ad Ecclesiam guber- 
nandam, ministerium ad res sacras administrandas »; dictio autem ecclesia- 
sticum ad ministerium accedens, et cum praecisione ab Ecclesia quatenus 
est cum dioecesi univoca, heic nonnisi indicat « aliquid pertinens ad eccle- 
siam seu ad locum divino cultui destinatum, ubi functiones sacrae seu li- 
turgicae peraguntur ». Quamobrem ministerium ecclesiasticum Episcopi, 
directe complectitur, in casu, sacras functiones quas peragit Episcopus, ut 
talis, nempe ut pastor dioecesis, etsi non stricte pontificales, dummodo eas 
non peragat privatim, qua simplex sacerdos: ut iam cautum fuerat veteri 
jure « canonicos non teneri praestare adsistentiam Episcopo privatem Mis- 
sam celebranti» (S. R. C. 11 iun. 1629; 13 sept. 1646; 18 iul. 1750, etc). 
Perspicue Andreucci (de pace tuenda, n. 39: cfr. de Herdt, Prax. capit., p. II, 
c. 14, § 1, n. V): «Si Episcopus velit, hi canonici ei assistere et inservire 
possunt et debent in omnibus quae respiciunt ipsius ministerium et dioece- 
sis utilitatem. Possunt ab Episcopo secum duci et apud se detineri, sive 
ad functiones celebrandas, sive ad negotia tractanda, sive ad dioecesim 
lustrandam, quando et quomodo ipse expedire iudicaverit ». 

Quibus praemissis sponte fluit solutio dubii propositi: nam sive agitur 
de pontificalibus eztra civitatem episcopalem et suburbium, sive agitur de 
functionibus non pontificalibus, pertinentibus tamen ad Episcopi ministe- 
rium ecclesiasticum, Episcopo praesto est dumtaxat ius ex can. 412 § 2 
derivans. 

Quare, et :. 


REsOLUTIO. — In plenariis comitiis habitis ad Vaticanum die 9 februa- 
rii 1924, Emi Patres 8S. C. Concilii proposito dubio respondendum censue- 
«runt: Affirmative ad normam aut §1 aut §2 can. 412 iuxta qualitatem 
« functionum sacrarum. 

Facta autem relatione de omnibus Sshmo Domino Nostro Pio PP. XI 
in audientia diei 11 subsequentis, Sanctitas Sua datam resolutionem appro- 
bavit et confirmavit. 


T Iulius, Episc. Lampsacen., Secretarius. 

SACRA CONGREGATIO DE PROPAGANDA FIDE 


I 
NOMINATIONES 


Decretis Sacri Consilii Christiano Nomini propagando, renunciati sunt: 


31 martii 1925. — Praefectus Apostolicus de Langson et Caobang (Indo- 
sinarum), R. P. Dominicus M. Maillet, O. P. 

6 mati. — Praefectus Apostolicus de Pileomayo (Boliviae), RK. P. loseph 
Rose ex Oblatis B. M. V. Immaculatae. 


Item decreto eiusdem Sacrae Congregationis de Propaganda Fide, dato 
die 13 martii 1925, R. P. Ioseph Bastien, presbyter Sancti Sulpitii, rector 
Collegii Canadensis in Urbe, adlectus est in Consilium Pontificii Operis 
a Fidei Propagatione pro ditione Canadensi. 


II 
DESIGNATIO 


Archiepiscopus Portus Hispaniae designavit pro appellationibus, ad 
normam can. 1594, § 2, Ordinarium Rosensem. Quam designationem 
Semus Dominus Noster, decreto huius Sacrae Congregationis, dato die 
10 iulii 1924, probavit. 


APPROBATIONES 


Successivis decretis huius Sacrae Congregationis Ssmhus Dominus No- 
ater Pius PP. XI definitive approbare dignatus est: 

17 martii 1925. — Rationem servandam seu statuta pro Missionibus 
concreditis Missionariis Sacri Cordis Iesu. 

21 martii. — Constitutiones Sodalitii Piarum Matrum Nigritiae ad 
normam Codicis revisas. 

— Constitutiones pariter revisas Sororum a Spiritu Sancto. 

SACRA CONGREGATIO RITUUM 


I 
AVENIONEN. 


BEATIFICATIONIS SEU DECLARATIONIS MARTYRII VENERABILIUM SERVARUM 
DEI SORORUM IPHIGENIAE A S. MATTHAEO, E CONGREGATIONE SORORUM 
AB ADORATIONE PERPETUA SANCTISSIMI SACRAMENTI, ELISABETH TERE- 
SIAE, A SACRO CORDE IESU, ORDINIS URSULINARUM, MARIAE ROSAE, 
ORDINIS SANCTI BENEDICTI, MARIAE A 8. HENRICO, ORDINIS CISTERCIEN- 
SIS, ET SOCIARUM. 

SUPER DUBIO 

An, stante approbatione martyrii et causae martyrii, nec non dispensatione 
a signis seu miraculis, ad tramitem Canonis 2116, § 2, Cod. Iur. Can., 
tuto procedi possit ad solemnem praedictarum renerabilium Serrarum 
Dei Beatificationem? 


Christiani martyrii vix audito nomine, necessaria quadam idearum 
connexione, hi duo, veluti praestituti termini, sponte ac statim menti 
succurrunt: ex una enim parte tyrannus seu persecutor, ex altera vero parte 
victima, seu insectationem patiens. Huc profecto sanctus Augustinus spe- 
ctavit, cum, de triumpho Martyris agens, graviter accommodateque scri- 
psit: In cuius glorioso agone duo nobis praecipue consideranda sunt: indurata 
videlicet tortoris saevitia, et Martyris invicta patientia. Saevitia tortoris, 
ut eam detestemur ; patientia Martyris, ut eam imitemur (Serm. 44 de San- 
ctis). Eidem sancto Doctori vetusta tribuitur et celebrata sententia per 
tot saecula iugiter fideliterque transmissa; nimirum: Martyrem non fieri 
poena, sed causa ; eoque ex capite ille Donati sectatores sic merito casti- 
gabat: Recte ista dicerentur a vobis, quaerentibus martyrum gloriam, si habe- 
retis martyrum causam. Non enim felices, ait Dominus, qui mala ista pa- 
tiuntur, sed qui propter Filium hominis patiuntur, qui est Christus eius... 
Nemo ergo dicat: persecutionem patior; non ventilet poenam, sed probet cau- 
sam (Apud Benedict. XIV, de Serv. Dei Beatif. et Beat. Canonizat., lib. III, 
cap. 19, n. 2). Cum sancto Augustino conveniebat apprime sanctus Ioannes 
Chrysostomus, quippe cuius, in sermone contra ludaeos, huc pertinentia, 
haec sunt verba: Nam latronibus lacerantur latera et monumentorum per- 
jossoribus et praestigiatoribus. Verum idem patiuntur et martyres. Facta 

quidem sunt eadem, ceterum animus et causa, quum haec fiant, non est eadem; 
eoque plurimum est discriminis inter hos et illos. Sicut igitur in illis non tor- 
mentum tantum exrpendimus, sed prius animum et causam, ob quam cruciatus 
inferuntur, consideramus, et, ob id, martyres amamus, non quod crucientur, 
sed quod ob Christum cruciatus ferant; contra latrones detestamur, non quia 
puniuntur, sed quod ob malefacta puniuntur (Ibid.). 

Hisce praeiactis, quibus magis magisque illustratur quid sit, in quo 
sita esse debeat vera et germana christiani martyrii natura atque indoles, 
quaeque proinde, post apostolicum praesertim nuper evulgatum Decretum, 
quo venerabilium Ancillarum Dei sororum Iphigeniae et Sociarum agnita 
et sancita fuit martyrii veritas, ad praeclaram hanc optimo sane iure trans- 
feruntur Causam, clariora quoque et validiora suppetunt et in promptu 
habentur elementa et argumenta, quorum ope, mirum in modum eluceant 
Causae ipsius praestantia atque dignitas. 

Equidem, qui parumper respiciens retro, ad unamquamque e duabus 
et triginta Dei Ancillis, prout eaedem in superiore Decreto, singularum alla- 
tis nominibus, recensitae ex ordine fuerunt, sese convertat eamque comi- 
nus nosse studeat, id praestare ille nequit, quin suspicere cogatur atque 
admirari, qua illae erga Deum et proximum incenderentur caritate, et 
quanta generosa animi abnegatione, fideli constantia et alacritate persequi 
et custodire satagerent quae varia et multiplicia erant suae professionis 
munera atque officia. Nil propterea mirum, si cum primum immanis illa 
et infanda, octavodecimo saeculo iam iam occiduo, furere coepit procella, 
venerabiles Dei Famulae, suo perstiterint proposito, quin aliquid de pri- 
stino remitterent fervore,’aut a sancta sua vocatione vel minime desci- 
scerent, multoque minus sibimet vitaeque suae, cum facultas dabatur, 
prospicerent. Quin immo atrocissima quaeque infracto hilarique animo 
perferre maluerunt, donec ipsis impositum quum esset, quod, incolumi 
conscientia, salvisque Religionis iustitiaeque iuribus, exsequi nequirent, 
oblata insuper optione inter vitam servandam aut extremum subeundum 
supplicium, postremum hoc, quin ulla opus esset deliberatione, promptae 
iam et paratae praetulerunt, tantoque perfusae gaudio sanctaque gestien- 
tes laetitia praetulerunt, ut ad supplicii locum, tamquam si ad nuptias irent, 
festino non minus quam dignitate et maiestate pleno, laeto atque iucundo 
properarent gradu. Quumque in eo essent, ut tabulatum conscenderent, 
Sancti Spiritus igne exardescentes et lumine illustratae, semetipsis supe- 
riores effectae, veterum Martyrum aemulari visae sunt exempla. Pulchrum 
quippe fuit eas audire sacros canere hymnos, sese invicem ad assequendam 
gloriae coronam excitare, sancti Andreae Apostoli instar, patibulum deo- 
sculari, carnificibus suis nedum parcere, sed gratias illis etiam agere, et pro 

ipsis exorare, ut benignissimus Deus eisdem ignosceret, nescientibus quid 
facerent, aliaque caelestis consilii plena effari, quae se probant digna profecto 
priscorum Martyrum lingua, confirmantque illud divinum promissum: 
Dabitur enim vobis in illa hora quid loquamini (Matth., X, 19). 

Itaque, suasoribus ac ducibus tantae auctoritatis Ecclesiae Doctoribus, 
quibus nomen est Augustinus et Chrysostomus, penitius pervestigandus 
erat praecipuus iste Causae locus plenamque in lucem educendus; idque 
conspicuo factum fuit cum eiusdem Causae foenore cumque uberi et per- 
mansuro christifidelium fructu, sicut res per se ipsa docet; reique illud 
quoque insigni documento est, quod, scilicet, in generalibus sacri huius 
Ordinis comitiis, quae, die vigesima prima praeteriti mensis aprilis, coram 
Sanctissimo Domino nostro Pio Papa XI celebrata sunt, proposito per 
Reverendissimum Cardinalem Antonium Vico, sacrae Rituum Congrega- 
tioni Praefectum, loco et vice Reverendissimi Cardinalis causae Relatoris, 
Dubio: An, stante approbatione martyrii et causae martyrii, nec non dispen- 
satione a signis seu miraculis, ad tramitem canonis 2116, § 2, Cod. tur. 
can., tuto procedi possit ad solemnem praedictarum venerabilium Servarum 
Dei Beatificationem? omnes, qui convenerant, tum Reverendissimi Cardi- 
nales, tum Patres Consultores: tuto procedi posse, responderunt. Verumtamen 
Sanctissimus Dominus noster supremam Suam sententiam Sibi de more 
prorogandam duxit, enixius interea postulaturus a Domino, ut Sibi in gra- 
vissimo decernendo negotio propitius adesset. 

Hodierna vero die, qua sanctorum Apostolorum Philippi et LIacobi 
solemne percolitur festum, pacis Hostia ferventer oblata, ad Vaticanas 
Aedes acciri iussit Reverendissimos Cardinales Antonium Vico, Episcopum 
Portuensem et S. Rufinae, sacrae rituum Congregationi Praefectum, et 
Vincentium Vannutelli, Episcopum Ostiensem et Praenestinum, Sacri 
Collegii Decanum causaeque Relatorem, una cum R. P. Angelo Mariani, 
Fidei Promotore generali, meque insimul infrascripto Secretario, eisque 
adstantibus, rite decrevit: Tuto procedi posse ad solemnem renerabilium 
Servarum Dei sororum Iphigeniae et Sociarum Beatificationem. 

Hoc Decretum publici iuris fieri, in acta sacrae rituum Congregationis 
referri, Litterasque Apostolicas in forma Brevis de Beatificationis solemni- 
bus, ubi primum licuerit, in Basilica Vaticana celebrandis, expediri manda- 
vit kalendis maii anno MDCCCCXXV. 


he A. Carp. Vico, .Ep. Portuen. et S. Rufinae, 
S. R. C. Praefectus. 
L. S. 


Alexander Verde, Secretarius 

II 
VALENTINA 


BEATIFICATIONIS ET CANONIZATIONIS VEN. SERVAE DEI MARIAE MICHAELAE 
A SANCTISSIMO SACRAMENTO, FUNDATRICIS CONGREGATIONIS ANCILLA- 
RUM SANCTISSIMI SACRAMENTI ET CARITATIS, 


SUPER DUBIO 


An, et de quibus miraculis constet in casu et ad effectum, de quo agitur? 


Nondum plenum abiit triennium, ex quo apostolica Sanctissimi Domini 
Nostri Pii Papae XI auctoritate Decretum prodiit, quo exercitae a vene- 
rabili Ancilla Dei Maria Michaela a Sanctissimo Sacramento, tamquam 
heroica qualitate praeditae, probatae declarataeque fuerunt virtutes, cum 
hoc alterum hodierna die apostolicum evulgatur Decretum, quod, quum 
de duobus agat miraculis, a Deo, praefatae venerabilis Mariae Michaelae 
a Sanctissimo Sacramento intercessione, patratis, tantam priori Decreto, 
quod de heroicis fuit virtutibus, tribuit et elargitur certitudinem atque 
firmitatem, quantam pollicentur valideque adstruunt clarissima haec Ange- 
lici Doctoris verba: « Vera miracula non possunt fieri nisi virtute divina: 
«operatur enim ea Deus ad hominum utilitatem et hoc dupliciter: uno 
« quidem modo ad veritatis praedicatae confirmationem; alio modo ad demon- 
« strationem sanctitatis alicuius, quem Deus hominibus vult proponere in 
«exemplum virtutis... » (11-11, quaest. 178, art. 2 in corp.). 

Revera, quod hae sanationes binae, quas, optatum exitum praenobilis 
huius Causae assequuturi, ad cognoscendum sollertes proposuerant actores, 
veri prodigii prae se ferrent notas, id ex allatis constitit probationibus, 
quae oneri suo ferendo idoneae repertae sunt atque pares. Utroque siqui- 
dem super eventu, plus quam rei necessitas ferret, numero satis conspi- 
cuo excussi auditique fuerunt testes; eosque inter praecipuum sibi vindi- 
cant locum ambae sanatae religiosae mulieres: soror nempe Virginia a 
Iesu et soror Angela a Sacra Familia; plures insuper percensentur utrius- 
que sanatae sororis Sodales, aeque et ipsae directa optimaque scientia 
instructae; quodque plurimi est faciendum, non pauci occurrunt quoque 
salutaris artis Doctores, qui utrique aegrotanti Sorori ministerii sui prae- 
stiterunt operam. Quapropter tam amplus non minus quam firmus prae- 
sto quum esset iuridicarum probationum instructus, uti facile praeviden- 
dum erat, illud huie praestantissimae Causae obtigit auspicato: quod 
scilicet non unus et alter, sed omnes pariter ad unum, qui, sacrae huius 

Congregationis iussu, acciti ex officio fuerant periti viri, postquam, sicut 
crediti muneris et officii conscientia inbebat, traditas sibi Summarii tabu- 
las sedulo attenteque pervolutarunt lustratique fuerunt, facere nequivere, 
quin eo adducerentur, ut agnoscerent aperteque renuntiarent, hasce duas, 
de quibus est sermo, sanationes, prout earum narratio ac descriptio iudi- 
cialibus prostant in actis, in viribus naturae, artis etiam subsidio adiutae, 
nullam sui nancisci posse explicationem. 

Officiales autem peritos ita sentientes suamque de praeternaturali utrius- 
que facti disceptationi subiecti charactere manifesto expromentes senten- 
tiam, cuncti iam praecesserant a curatione medici, qui, postmodum rite 
in ius vocati, eamdem, quae sibi in animo insederat, opinionem testati 
sunt in iudicio. Unde quantum sit pondus atque momentum, quod huic 
inest tam mirae omnium virorum in arte peritorum concordiae manifestae- 
que in id unum conspirationi, ignorare nemo potest. Quumque et nuper 
laudati a curatione medici, iique in processu inducti ac perpensi testes, 
et qui advocati ex officio fuerunt periti satis non habuerint sibi, quam 
adepti furant animi persuasionem veluti gratuito adserere, sed eam immo, 
ut ipsorum erat, aptis validisque communire sategerint argumentis, factum . 
exinde fuit, ut, accedente quoque accurata et experrecta egregii Patroni 
opera, sacri huius Ordinis disceptatores, qui ad consultivum suum feren- 
dum suffragium vocati erant, necessario opportunoque praesidio adiuti, 
atque causa cognita et perspecta, certam ac tutam valuerint capere iudi- 
cii deliberationem. 

Quamobrem, praehabitis Congregationibus, antepraeparatoriae et prae- 
paratoriae, generalis successit Congregatio, quae die vigesima prima supe- 
rioris mensis aprilis, coram Sanctissimo Domino nostro coacta fuit. In 
qua a Reverendissimo Cardinali Antonio Vico, causae Relatore, sequens 
ad discutiendum propositum est Dubium: An, et de quibus miraculis con- 
stet in casu et ad effectum, de quo agitur? Reverendissimi Cardinales et Patres 
Consultores sua quisque ex ordine protulerunt suffragia, quibus tamen 
intento studiosoque animo exceptis et perpensis, Sanctissimus Dominus 
noster supremam Suam sententiam Sibi censuit differendam, ut in gravis- 
simo iudicio tempus intercederet, quo divina exoraretur Sapientia ad 
impetrandum lumen et auxilium. Quumque mentem Suam manifestam 
postmodum facere statuisset, hodiernam elegit diem, quae solemnibus in 
honorem sanctorum Apostolorum Philippi et Iacobi est consecrata; ideo- 
que, devotissime perlitato Eucharistico sacrificio, ad Vaticanas Aedes 
arcessiri mandavit Reverendissimum Cardinalem Antonium Vico, Episco- 
pum Portuensem et 8. Rufinae, sacrae rituum Congregationi Praefectum, 
causaeque Relatorem, una cum R. P. Angelo Mariani. Fidei Promotore 

generali, meque insimul infrascripto Secretario, eisque adstantibus, solem- 
niter pronuntiavit: Constare de utroque proposito miraculo; de primo nempe 
instantaneae perfectaeque sanationis sororis Virginiae a Iesu a lethali tuber- 
culosi pulmonari, bilaterali, ulcerosa; deque altero instantaneae perfectaeque 
sanationis sororis Angelae a Sacra Familia a lethali ulcere gastrico. 

Hoc autem Decretum in vulgus edi et in acta sacrae rituum Congrega- 
tionis inseri iussit kalendis maii anno MDCCCCXXV. 


be A. Carp. Vico, Ep. Portuen. et S. Rufinae, 
S. R. C. Praefectus. 


L. 
Alexander Verde, Secretarius. 


III 


NIVERNEN. seu TARBIEN. Et LOURDEN. 


BEATIFICATIONIS ET CANONIZATIONIS VEN. SERVAE DEI SORORIS MARIAE 
BERNARDAE SOUBIROUS, E CONGREGATIONE SORORUM CARITATIS ET INSTI- 
TUTIONIS CHRISTIANAE « DE NEVERS ». 


SUPER DUBIO 


An, et de quibus miraculis constet in casu et ad effectum de quo agitur? 


E sanationibus duabus, quas, pro exoptatissima ista expedienda vene- 
rabilis Servae Dei sororis Mariae Bernardae Soubirous Beatificationis causa, 
disceptationi subiiciendas curaverunt actores, ea de qua sermo primo 
loco fuit, quaeque iuvenem respicit Henricum Boisselet, in quasdam, inde 
ab initio, incidere visa est difficultates, quae duplici promanant ex capite; 
scilicet sive e non bene compertis et exploratis nonnullis sanationis eius- 
dem adiunctis, sive e non satis explanata instantaneitatis notione, cuius 
quidem instantaneitatis non una eademque pro diversa miraculorum classe 
habenda est ratio. 

Revera, Henricus Boisselet, die decima tertia mensis septembris anni 
millesimi nongentesimi decimi tertii, primum aegrotare coepit, eumque, 
mane proxinfe insequentis diei, medicus invisit, doctor Henricus Martin, 
quem, domo absentibus Henrici parentibus, eius matertera Iulitta Nimal 
iverat arcessitum; isque Henrici curationem suscepit. Interea, sicut usu 

saepe venire experientia docet, modo remittere, modo ingravescere appa- 
ruit morbus, donec ventum est ad diem undecimam mensis octobris, cum 
aliquid novi animadvertens a curatione medicus, petiit obtinuitque cum 
collega suo, doctore lulio Gasztowtt, habere consultationem. Ambo itaque 
aegrotantem Henricum accuratae supposuerunt inspectioni, cuius adhibi- 
tae inspectionis exitus hic fuit, ut invenirent et agnoscerent infectionem 
ex intestinis exortam ad totum commigrasse Henrici corpus illudque ma- 
lefica sua vi pervasisse. Quo igitur morbo tam alacriter itinere suo progre- 
dienti, si per ipsos liceret, obsistere possent, quae aptiora ipsis visa fue- 
rant, suppeditarunt remedia, quae tamen nullum sortita fuerunt effectum; 
quandoquidem, eodem perdurante octobri mense, res tantam assequuta 
est gravitatem, quantam idem doctor Gasztowtt, iterum in consilium adsci- 
tus, et ipsemet a curatione medicus, doctor Martin, suis ipsi inspexerant 
fermeque dimetiti fuerant oculis, riteque postmodum in ius vocati et sacra- 
menti religione obstricti apostolicis retulerunt iudicibus. Post utrumque 
auditum a curatione medicum, suo pondere non carent atque momento, 
ceu facile consideranti patet, attestationes sive ipsius Henrici, aegri prius 
et ad pristinam postea sanitatem restituti, sive Henrici parentum, eiusque 
materterae et aliorum, qui, dum detentus ille infirmitate fuit, eiusdem 
adstiterant lateri. 

E cunctis igitur, quae iudicialibus consignata sunt tabulis, planum 
factum est atque perspicuum, quo Henricus Boisselet cruciabatur, mor- 
bum eo progressum fuisse gravitatis, ut, in seipso et maxime .in subiecto 
cuiusvis naturalis sanationis nescius omnino evaserit planeque incapax. 
Quocirea huc adducta quum sit quaestio, vim, quam sibi inesse prae se 
ferebat, amisisse dicenda est difficultas, de qua, initio dicendi, facta fuit 
mentio, quaeque ex incerto satisque non bene definito desumpta fuerat 
tempore, quo facta fuit sanatio. Etenim, sive repentina, sive rapida magis 
aut minus eadem contigit, non idcirco tamen nutare potest miraculi sub- 
stantia eiusque veritas, quemadmodum duo a curatione medici concordi 
iudicarunt sententia, eisque plene suffragati sunt aeque tres ab hac sacra 
Congregatione adlecti iudiciales periti. Huc namque faciunt hi bini Bene- 
dicti XIV loci, quorum unus hisce concluditur verbis: Nos autem credimus 
moralem instantaneitatem in sanationibus, quae miraculo tribuuntur, sufficere; 
iudicis arbitrio rem esse relinquendam, dummodo tamen arbitrium a ratione 
regatur. Iudex ergo tune tantum pronuntiare poterit pro subita sanatione, 
cum, adhibito peritorum consilio, viderit, tanto temporis spatio sanationem 
contigisse, quanto, iuxta naturae vires, contingere numquam potuisset; alter 
vero locus hanc profert normam: instantaneitatem non requiri necessario in 
miraculis primi et secundi generis, sed omnino esse necessariam in miracu- 

lis tertit generis (De Serv. Dei Beatif. et Canonieat., lib. IV, p. I, cap. 8, 
n. 15 et 17). Neque praetereundum Benedicto XIV ita seribenti auctori- 
tatem accedere atque pondus ex Angelici Doctoris doctrina circa tripli- 
cem miraculorum classem (Summ. Theol., p. I, quaest. 105, art. 8), quae 
quidem est communis Scholarum doctrina. 

Quod si non paucis fuit opus, ut quae huic primue sanationi intus 
inerant, egrederentur foras suamque in lucem adducerentur elementa, 
quibus de veri nominis constaret prodigio, non eodem sane indiguit labore 
altera sororis Mariae Melaniae Meyer sanatio. Haec siquidem, uti e spe- 
cificis enotuit symptomatibus, quorum iudicialibus in actis prostat descri- 
ptio, ab organica stomachi laesione, seu a stomachi ulcere fuit obtenta; 
eamque insuper subitam atque perfectam adepta est aegrota, dum super 
venerabilis Ancillae Dei sororis Mariae Bernardae Soubirous sepulecrum 
provoluta, enixa sollicitaque prece praesens eiusdem venerabilis sororis 
Mariae Bernardae exorabat patrocinium; ideoque, hisee positis, liquet 
manifesto, istiusmodi sanationem nonnisi miraculo esse adsignandam. 

Quae itaque utrique facto indita erat, eadem manifesta facta est, iuxta 
acta et probata, divina virtus; idque ut fieret ac patesceret, sedulam suam 
navarunt operam tum ‘periti ex ofticio acciti, tum egregius causae Patro- 
nus. Quaestioni propterea, quae in duabus praehabitis, antepraeparatoria 
et praeparatoria, Congregationibus inchoata et iterata-fuerat, impositus 
est finis in generali Congregatione, quae, die vigesima octava nuper ela- 
psi mensis aprilis, coram Sanctissimo Domino nostro Pio Papa XI coacta 
fuit. In qua a Reverendissimo Cardinali Antonio Vico, causae Relatore, 
sequens ad discutiendum propositum est Dubium: An, et de quibus mira- 
culis constet in casu et ad effectum, de quo agitur? Qui interfuerunt Reve- 
rendissimi Cardinales et Patres Consultores proprias exposuere sententias, 
quas intento laetoque animo Sanctissimus Dominus noster est prosequu- 
tus; sed maiorem caelestis consilii et auxilii copiam impetraturus a Deo, 
mentem Suam aperire distulit, quam quidem quum patefacere postea 
decrevisset, hodiernam designavit diem, qua sanctorum Apostolorum Phi- 
lippi et Iacobi annua peragitur memoria; eapropter, post oblatum divinae 
Maiestati Eucharisticum sacrificium, ad Vaticanas Aedes advocari iussit 
Reverendissimum Cardinalem Antonium Vico Episcopum Portuensem et 
8S. Rufinae, sacrae rituum Congregationi Praefectum, causaeque Relato- 
rem, una cum R. P. Angelo Mariani, Fidei Promotore generali, meque 
insimul infrascripto Secretario, eisque adstantibus, solemniter edixit: Con- 
stare de utroque proposito miraculo; de primo nimirum instantaneae perfe- 
ctaeque sanationis Henrici Boisselet a tuberculosi formae acutae, cum caver- 
nae ocelusione; deque altero instantaneae perfectaeque sanationie sororis 

Mariae Melaniae Meyer, e Congregatione Divinae Providentiae, ab ulcere 
in stomacho. 

Hoc Decretum evulgari et in acta sacrae rituum Congregationis referri 
mandavit kalendis maii anno MDCCCCXXV. 


8 A. Carp. Vico, Ep. Portuen. et S. Rufinae, 
S. R. C. Praefectus. 
L. S. 
Alexander Verde, Secretarius. 


IV 
VALENTINA 


BEATIFICATIONIS ET CANONIZATIONIS VEN. SERVAE DEI MARIAE MICHAELAE 
A SANCTISSIMO SACRAMENTO, FUNDATRICIS CONGREGATIONIS ANCILLARUM 
SANCTISSIMI SACRAMENTI ET CARITATIS. 


SUPER DUBIO 


An, stante approbatione virtutum et duorum miraculorum, tuto procedi possit 
ad solemnem praefatae venerabilis Servae Dei Beatificationem? 


Celeri potius secundoque actornm cursu optatam quum contigerit me- 
tam praeclara haec venerabilis Servae Dei Mariae Michaelae a Sanctis- 
simo Sacramento Beatificationis causa, gratum quidem accidit atque periu- 
cundum in eamdem venerabilem Dei Famulam paulisper intueri, quaeque 
ipsa, dum inter homines est diversata, egit et operata fuit, paucis com- 
plecti et in memoriam revocare. 

Celsissimo loco nata in conspectu est matrona, quae, principem inter 
cives obtinens locum, gloria maiorum, opibus, auctoritate, honoribus qui- 
buscumque late pollens, hanc omnium altissimam conditionem a se abii- 
cit, atque quidquid inter homines humile magis excogitari potest, ut pro- 
priam partem eligit, ad infimos ordines mulierum, quas mundus deperdit 
et deperditas aspernatur, materna caritate descendit, atque iis, condito 
Sodalitio, perfugium praebet, quo vel periclitantes tuto sese recipiant, vel 
deperditae e coeno surgant ac, per poenitentiam expurgatae, civili religio- 
soque consortio restituantur. Mirabile profecto redemptionis opus, quod, 
quum multorum virorum requireret vires, una haec matrona, inter oppro- 
bria et contemptus hominum, divinae caritatis instinctu, ad exitum imper- 
turbata ‘ perduxit. 


Acta, Vol. XVII, n. 7, — 1-6-0995. 18 


258 Acta Apostolicae Sedis - Commentarium Officiale 


En, brevibus delineata verbis, venerabilis Dei Famula Maria Michaela 
a Sanctissimo Sacramento ante oculos se sistit; quaeque ipsius venera- 
bilis Mariae Michaelae corporis fuerit et animae potissimum, eadem nativa 
et sincera, cursim quantumvis raptimque adumbrata, prostat imago. Quam 
merito suspiciunt, magnaque admiratione capti reverentur spectatum ad- 
missi, quum praesertim rem paullo altius repetentes, recogitent considera- 
teque perpendant, quae et quanta eidem venerabili Ancillae Dei perfe- 
renda fuerit pugna, ut ea, quae in ipsa perfecta est, tanti ponderis tenti- 
que momenti perficeretur mutatio. Quemadmodum enim in superiore heroi- 
cis super virtutibus iudicio facile videre fuit, ex illa, quam venerabilis Dei 
Famula tam internam quam externam, adeo diuturnam atque strenuam 
sustinuit superavitque, pugna duplex ei parta est victoria. Una scilicet, 
cum quas nascendo contraxerat naturales propensiones, acri perpetuoque 
quod sibi indixit bello, sic ad bonum pertrahere et adducere obtinuit evi- 
citqhe, ut eaedem naturales propensiones, vigilanti studio et indefesso 
labore correctae et emendatae, mirabiliter conversae postea fuerint in 
praecipuas sui operis seu apostolatus dotes atque idonea instrumenta. 
Victoria vero altera, cum, omne genus devictis difficultatibus profligatis 
que impedimentis, benemerentissimam erexit Ancillarum Sanctissimi Sacra- 
menti et Caritatis Sodalitatem, Ancillarum nimirum, quae amantissimae 
Matris suaeque Conditricis spiritu imbutae, et eiusdem apostolici zeli here- 
des, sancte naviterque observare et custodire perrexerunt et pergunt quae 
suae vocationis suaeque professionis propria sunt munera atque officia. 
Utramque vero tertia mirifice adauxit cumulavitque victoria, quam in 
nobilissimae mortis genere, qua sublata est, nacta fuit venerabilis Dei 
Ancilla: martyr quippe occubuit caritatis. 

Praeeuntibus itaque venerabilis Dei Famulae Michaelae a Sanctissimo 
Sacramento meritis, et subsequentibus de caelo signis seu portentis, prout 
insigni praeclaroque documento exstant bina apostolica edita riteque pro- 
mulgata Decreta, quorum unum heroicis super virtutibus ipsius venerabi- 
lis Dei Ancillae, alterum vero duobus super miraculis, a Deo, praefatae 
venerabilis Mariae Michaelae intercessione, patratis, quae idcirco iussu 
praescriptoque legis requirebantur, eadem iam habentur in promptu pro 
formali, quam vocant, obtinenda Beatificatione. Quamobrem in generali- 
bus sacri huius Ordinis comitiis, quae, die quinta huius mensis maii, coram 
Sanctissimo Domino nostro Pio Papa XI celebrata sunt, proposito per 
Reverendissimum Cardinalem Antonium Vico, causae Relatorem, Dubio: 
An, stante approbatione virtutum et duorum miraculorum, tuto procedi pos- 
sit ad solemnem venerabilis Servae Dei Mariae Michaelae a Sanctissimo 
Sacramento Beatificationem? qui convenerant Reverendissimi Cardinales et 

Patres Consultores, latis suffragiis, affirmative responderunt. Verumtamen 
Sanctissimus Dominus noster, Secum reputans, laetam quidem et iucun- 
dam, sed gravissimam rem in deliberatione versari, supremum distulit 
Suum proferre iudicium, cunctosque adhortatus est adstantes ad preces 
adhibendas, ut Divinus Spiritus Sibi benignus afflaret. 

Hodierna vero die, qua sancti Gregorii Nazianzeni, Episcopi Confesso- 
ris Ecclesiaeque Doctoris percolitur festum, Sacris devotissime operatus, 
ad Vaticanas Aedes acciri mandavit Reverendissimum Cardinalem Anto- 
nium Vico, Episcopum Portuensem et S. Rufinae, sacrae rituum Congre- 
gationi Praefectum, causaeque Relatorem, una cum R. P. Angelo Mariani, 
Fidei Promotore generali meque insimul infrascripto Secretario, eisque 
adstantibus, rite decrevit: Tuto procedi posse ad solemnem venerabilis Ser- 


. vae Dei Mariae Michaelae a Sanctissimo Sacramento Beatificationem. 


Hoe Decretum publici iuris fieri, in acta sacrae rituum Congregationis 
referri, Litterasque Apostolicas in forma Brevis de Beatificationis solemni- 
bus, ubi primum licuerit, in Basilica Vaticana celebrandis, expediri iussit 
septimo idus maias anno MDCCCCXXV. 


he A. Carp. Vico, Ep. Portuen. et S. Rufinae, 
S. R. C. Praefectus. 


L. 8. 
Alexander Verde, Secretarius. 


GRATIANOPOLITANA sEu PARISIEN. 


BEATIFICATIONIS ET CANONIZATIONIS VEN. SERVI DEI PETRI IULIANI EYMARD, 
SACERDOTIS, FUNDATORIS CONGREGATIONIS PRESBYTERORUM A SANCTIS- 
SIMO SACRAMENTO NEC NON INSTITUTI ANCILLARUM SANCTISSIMI SACRA- 
MENTI. 

SUPER DUBIO 


An, et de quibus miraculis constet in casu et ad effectum, de quo agitur? 


Qui fuerit morbus, quo laboraverat Lucinda Cifuentes, de qua primo 
loco agitur, nedum passim dicunt ac repetunt testes, qui in apostolico pro- 
cessu ista super sanatione fuerunt excussi, verum et late persequuntur 
diserteque confirmant medici seu chirurgi tres, qui eidem aegrae Lucindae 
curandae sedulam suam navarunt operam, iique eadem in apostolica inqui- 
sitione auditi et perpensi. Quod autem maius est atque praestantius, idi- 

psum e proposito docent planeque demonstrant eximii probatique medicae 
aut chirurgicae rei Doctores pariter tres, quorum unicuique, sacramenti 
religione prius obstricto, grave non minus quam nobile ab hac sacra Con- 
gregatione concreditum est munus suum pro veritate scripto exarandi suf- 
fragium. Inde profecto fit et percommode accidit, ut unanimis iste con- 
sensus testium non solum, sed, quod totius est negotii caput, medicorum 
etiam, qui aegrotanti Lucindae cunctas ministerii sui adhibuerunt curas, 
et peritorum, sacrae huius Congregationis iussu et mandato, ex officio 
advocatorum, viro prudenti, aequo iustoque rerum aestimatori sat firmo 
argumento sit et esse debeat, consensum eumdem, sicut scite opportune- 
que egregius advertit causae Patronus, suum nancisci fundamentum in 
ipsa obiectiva, prout inquiunt, rei veritate. 

Equidem, quod morbus, quo Lucinda cruciabatur acerbe, cancer in 
stomacho fuerit reapse, id ex indubio certoque innotuit patuitque signo; 
ex tumore nimirum, qui in eiusdem stomachi regione suam fixerat sedem, 
quique manu contrectari potuit. contrectatusque a medicis fuit ita nempe, 
ut praefati medici, aliis insuper peractis experimentis, quod diligenter stu- 
dioseque quaesiverant, illud compertum sibi fecerint atque omnino explo- 
ratum. Quapropter artis salutaris cultores, quibus numero tribus ab hoc 
sacro Ordine ista, de qua est sermo, expendenda commissa fuit sanatio, 
si eamdem atque medicorum a curatione amplexati sunt sententiam, huc 
iidem adducti fuerunt officiales periti, causa plane cognita atque perspe- 
cta; quandoquidem, iudicialibus pervestigatis et excussis actis, cognove- 
runt illud, quod de Lucindae infirmitate medici a curatione efformaverant 
sibi tulerantque, iudicium, intrinseco, seu phaenomenologico innixum esse 
criterio, ex eoque naturali veluti descendisse itinere. 

Quod si morbus, quo tam saeve afflictata est Lucinda, carcinoma in 
stomacho fuit et esse debuit; et si ex eodem in stomacho carcinomate, 
post exoratum venerabilis Servi Dei Petri Iuliani Eymard patrocinium, 
illa convaluit planeque facta est immunis, in hisce duobus, quae ex omni- 
bus, quae posita supra sunt et iudicialibus praesto habentur in tabulis, 
apte valideque comprobata manent, necessariis praedita elementis, miraculi 
continetur demonstratio; quum enim de insanabili agatur morbo, in eius- 
dem insanabilis morbi depulsione situm est clareque dignoscitur prodigium. 

E cessatione vero phaenomenorum, quae, tamquam necessarii effectus, 
ex organica manabant laesione, qua sinistro in genu affecta erat Renata 
Foucherau, de qua secundo loco disceptatur, modoque, quo eadem mor- 
bosa cessarunt phaenomena, praenaturalis adstruitur et vindicatur alte- 
rius huius sanationis character; eique nocere nequeunt incommoda illa, 
quae in deambulando aliquot per dies experta fuerat sanata; eiusmodi 

namque incommoda e cruris non usu sunt repetenda, qui tres per inte- 
gros duraverat annos. Neque de verae non penitus amoto recidivae periculo 
loqui fas est ex non restincta omnino remota causa morbi; haec enim causa 
remota morbi cum nativa confunditur corporis constitutione, quam quis 
nascendo fuit sortitus; ideoque nativa ista corporis constitutio, ut erat 
prius, eadem perseverare potest, quin tamen perfectio minuatur atque 
integritas peculiaris alicuius prodigiosae obtentae sanationis. 

Quam itaque alacri fidentique animo contentionem iniverant actores, 
ex eadem, perite strenueque suo dimicante Patrono, beneque adiuvante 
Deo, superiores discedere ipsis fauste feliciterque obtigit actoribus; binas 
quippe antepraeparatoriam et praeparatoriam praehabitas Congregationes 
generalis subsequuta est Congregatio, quae, die quinta huius mensis maii, 
coram Sanctissimo Domino nostro Pio Papa XI coacta fuit. In qua a 
Reverendissimo Cardinali Antonio Vico, causae Relatore, sequens ad discu- 
tiendum propositum est Dubium: An, et de quibus miraculixs constet in 
casu et ad effectum, de quo agitur? Qui interfuerunt Reverendissimi Cardi- 
nales et Patres Consultores proprias exposuere sententias, quas intento 
laetoque animo Sanctissimus Dominus noster est prosequutus; cunctis 
tamen indixit preces, quibus caelestis luminis maiora Sibi auxilia compa- 
raret. Quumque mentem Suam patefacere postea statuisset, hodiernam 
designavit diem, qua sancti Gregorii Nazianzeni, Episcopi Confessoris et 
Ecclesiae Doctoris annua peragitur memoria; eapropter, religiosissime per- 
litato Eucharistico sacrificio, ad Vaticanas Aedes arcessiri iussit Reveren- 
dissimum Cardinalem Antonium Vico, Episcopum Portuensem et 8S. Rufi- 
nae, sacrae rituum Congregationi Praefectum, causaeque Relatorem, una 
cum R. P. Angelo Mariani, Fidei Promotore generali, meque insimul infra- 
scripto Secretario, eisque adstantibus, solemniter pronuntiavit: Constare de 
utroque proposito miraculo; de primo nempe instantaneae perfectaeque sana- 
tionis Lucindae Cifuentes a cancro in stomacho; deque altero instantaneae 
perfectaeque sanationis puellae Renatae Foucherau a gonarthrite seu arthro- 
sinovite, in laevo genu, naturae tubercularis. 

Hoc Decretum evulgari, et in acta sacrae rituum Congregationis referri 
praecepit septimo idus maias anno MDCCCCXXV. 


hs A. Carp. Vico, Ep. Portuen. et S. Rufinae, 
S. R. C. Praefectus. 
L. 
Alexander Verde, Sccretarius. 

VI 
COREANA 


BEATIFICATIONIS SEU DECLARATIONIS MARTYRII VENERABILIUM SERVORUM 
DEI LAURENTII IMBERT, EPISCOPI CAPSENSIS, ET SOCIORUM, IN ODIUM 
FIDEI AB IDOLOLATRIS INTEREMPTORUM. 


SUPER DUBIO 


An constet de martyrio et causa martyrii, signis seu miraculis in casu et ad 
effectum, de quo agitur? 


Quae pro christiano cognoscendo vindicandoque martyrio singulorum 
venerabilium Dei Servorum, de quibus in praesentiarum agitur, in medium 
proferuntur probationes, etsi vim et efficaciam, quae unis competunt de 
visu testibus, sibi adserere non valeant — quandoquidem, iustis incidenti- 
bus causis, ad subsidiariae seu indirectae probationis beneficium confugere 
necesse fuit — haec tamen subsidiaria, seu indirecta, quae ab actoribus adhi- 
betur, probatio non parvi sane est facienda. Dum enim, pro orali adstruenda 
traditione, satis foret de auditu ex auditu suppetere testes, nedum qui prae- 
sto habentur, sunt, uti plurimum, de auditu a videntibus, verum et ali- 
quot etiam non desunt, qui, si non in omnibus, in aliquibus saltem, nomine 
et re oculatis accensendi sunt testibus. Quumque hisce, ceu recensiti nuper 
fuerunt, testibus non unum aut alterum, sed non pauca numero accedant 
documenta, eaque aequalia, ceterisque dotibus instructa, quae viro pru- 
denti deque re gravi iudicaturo fidem faciant atque auctoritatem, ex omni- 
bus simul sumptis et sociatis legitimus et iuridicus exsurgit subsidiariae seu 
indirectae probationis instructus, qui, pro Causae conditione, cunctis et 
singulis, si tres solummodo excipiantur, aptatur et prodest venerabilibus 
Dei Famulis, quorum nomina haec sunt: 

I, Laurentius Imbert, Episcopus Capsensis. — I1. Petrus Maubant, sacer- 
dos. — III. Iacobus Chastan, sacerdos. - IV. Augustinus Ni, catechista. - 
V. Barbara Kouen. - VI. Agatha Ni. -— VII. Damianus Nam, catechista. - 
VIII. Maria Ni.-—IX. Petrus Kouen. - X. Agatha Ni. - XI. Magdalena 
Kim. — XII. Barbara Han.- XIII. Anna Pak.- XIV. Agatha Kim. - 
XV. Lucia Pak. - XVI. Ioannes Baptista Ni.—- XVII. Magdalenae Ni. - 
XVIII. Magdalena He. — XIX. Theresia Ni. - XX. Barbara Ni, soror Mag- 
dalenae Ni. - X XI. Barbara Ni, neptis eiusdem Magdalenae Ni. — X XII. 
Martha Kim. XXIII. Lucia Kim. - XXIV. Anna Kim. - XXV. Rosa 

Kim. — XX VI. Maria Ouen. XX VII. Ioannes Pak. - XX VIII. Maria Pak. 
X XIX. Paulus Tyeng.—- XXX. Augustinus Nyou. - XXXL Carolus Tjyo. - 
XXXII. Sebastianus Nam. X XXIII. Ignatius Kim. - XXXIV. Iulitta 
Kim. - XXXV. Agatha Tiyen.—- XXXVI. Magdalena Pak. - XXXVII. 
Perpetua Hong. XX XVIII. Columba Kim. XX XIX. Agnes Kim. XL. 
Petrus Tchoi.- XLI. Barbara Tjyo. - XLII. Magdalena Han. - XLIII. 
Agatha Kouen. - XLIV. Agatha Ni. - XLV. Benedicta Hyen. —- XLVI. 
Elisabeth Tyeng. —- XLVII. Caecilia Ryou. - XLVIII. Barbara Ko. - XLIX 
Magdalena Ni. —- L. Maria Ni. —- LI. Augustinus Pak. — LII. Petrus Hong. 
- LIII. Paulus Hong — LIV. Magdalena Sou. — LV. Ioannes Ni. —- LVI. 
Barbara Tchoi. —- LVII. Paulus He. - LVIII. Petrus Ni. - LIX. Iosephus 
Tjyang. — LX. Protasius Tjyeng. - LXI. Petrus Nyou. —- LXII. Agatha 
Tyeng. - LXIII. Barbara Kim. —- LXIV. Lucia gibbosa. - LXV. Anna 
Han. — LXVI. Barbara Kim. —- LX VII. Catharina Ni. - LX VIII. Magda- 
lena Tjyo. LXIX. Franciscus Tchoi, catechista.- LX X. Andreas Tjyeng. 
LXXI. Theresia Kim. LX XII. Stephanus Min, cathechista. - LX XIII, 
Antonius Kim. - LX XIV. Andreas Kim, sacerdos.- LX XV. Carolus Hyen, 
catechista. - LX XVI. Petrus Nam, catechista. - LX XVII. Laurentius Han, 
catechista. - LX XIII. Iosephus Rim. - LX XIX. Theresia Kim. - LX XX 
Agatha Ni. - LXXXI. Susanna Ou. - LXXXII. Catharina Tjyeng. 

Utroque siquidem ex fonte tam testium quam documentorum, mutuo 
se adiuvantium, perficientium atque in unum idemque, inito quodam foe- 
dere, amice conspirantium, illud efficitur et in tuto ponitur, in quo totius 
instituti iudicii sita est summa. De immani namque, quod Famuli Dei 
perpessi fuerunt, extremo supplicio, deque morte, quam eorum nonnullis 
maturaverant et pepererant aerumnae, crudeles inflicti cruciatus, diuturna 
atque intolerabilis vinculorum custodia, constat plane nullusque penitus 
relinquitur ambigendi locus; simulque tum ex parte eorumdem Dei Ser- 
vorum, tum ex parte persecutoris seu tyranni comperta fit causa atque 
manifesta, cuius virtute singulorum venerabilium Dei Famulorum, quae 
iudicialibus in actis descripta est passio cunctis patescit requisitis praedita 
conditionibus, quibus bono plenoque iure christiani martyrii nomen sibi 
promeretur, dignitatem atque praestantiam. 

Quamvis vero praenobilis huius Causae actores eas, quae ipsorum erant 
partes praestare, egregio praeeunte Patrono, pro viribus sategerint, nibi- 
lominus ut, magis quo fieri posset, plana et expedita fieret iudicii delibe- 
ratio, iussu Sanctissimi Domini nostri Pii Papae XI, nova peracta sunt 
studia, providaeque adhibitae sunt curae etiam post generalem habitam 
Congregationem, quae duabus, antepraeparatoriae et praeparatoriae, quae 
praecesserant, successit, et quae, die decima octava mensis martii superio- 

ris anni, coram Sanctissimo Domino nostro coacta fuit. In qua a Reveren- 
dissimo Cardinali Ianuario Granito Pignatelli di Belmonte, causae Rela- 
tore, sequens ad discutiendum propositum est Dubium: An constet de mar- 
tyrio et causa martyrii, signis seu miraculis in casu et ad effectum, de quo 
agitur? Reverendissimi Cardinales et Patres Consultores sua quisque ex 
ordine protulerunt suffragia, quibus tamen intento studiosoque animo exce- 
ptis et perpensis, Sanctissimus Dominus noster supremam Suam senten- 
tiam Sibi de more prorogandam duxit, maiorem caelestis luminis copiam 
Sibi a Patre luminum impetraturus. Quumque mentem Suam manifestam 
postmodum facere statuisset, hodiernam elegit diem, quae solemnibus in 
honorem sancti Gregorii Nazianzeni, Episcopi Confessoris, Ecclesiaeque 
Doctoris, est consecrata; ideoque Pacis Hostia ferventer oblata, ad Vati- 
canas Aedes advocari voluit Reverendissimos Cardinales Antonium Vico, 
Episcopum Portuensem et S. Rufinae, sacrae rituum Congregationi Prae- 
fectum, et Ianuarium Granito Pignatelli di Belmonte, causae Relatorem, 
una cum R. P. Angelo Mariani, Fidei Promotore generali, meque insimul 
infrascripto Secretario, eisque adstantibus, solemniter edixit: Ita constare 
de martyrio et de causa martyrii novem et septuaginta venerabilium Dei ser- 
vorum, supra recensitorum, ut procedi possit ad ulteriora in casu et ad effe- 
ctum, de quo agitur; quoad vero reliquas tres venerabiles Dei Famulas, nume- 
ris LXII, LXV et LXVI designatas, scilicet Agatham Tyeng, Annam Han 
et Barbaram Kim, dilata, et coadiuventur probationes. 

Hoe Decretum in vulgus edi et in acta sacrae Rituum Congregationis 
inseri mandavit septimo idus maias anno MDCCCCXXV. 


s@ A. Carp. Vico, Ep. Portuen. et S. Rufinae, 
S. R. C. Praefectus. 


Alexander Verde, Secretarius. 

Vil 


DUBIUM 


DE OSCULANDA EPISCOPI MANU SEU ANNULO ANTE COMMUNIONEM 


Sacrae Rituum Congregationi sequens dubium, pro opportuna so- 
lutione propositum fuit; nimirum: 


« An, iuxta Caeremoniale Episcoporum (lib. II, ec. XXIX, n. 5), Epi- 
« scopus Manum sive annulum ad osculum praebere debeat, dum Cor- 
« munionem administrat? ». 

Et Sacra eadem Congregatio, audito specialis Commissionis suffragio, 
praepositae quaestioni ita respondendum esse censuit: 

« Osculum manus sive annuli, in casu, remittendum esse prudenti 
« iudicio Episcopi ». 

Atque ita rescripsit ac declaravit, die 8 maii 1925. 


he A. Carp. Vico, Episc. Portuen. et 8. Rufinae, 
S. R. C. Praefectus. 
L. #8 S. 
Alexander Verde, Secretarius. 

ACTA TRIBUNALIUM 


SACRA POENITENTIARIA APOSTOLICA 


DE IUBILAEO PRO DEFUNCTIS LUCRANDO 


Sacrae Poenitentiariae Apostolicae exhibitae fuerunt preces quibus 
postulabatur ut fidelibus omnibus, tum Romae incolis tum peregrinis, qui 
semel in Urbe Iubilaei veniam quovis legitimo modo lucrati sift, facultas 
fieret toties praeterea Iubilaei in defunctorum suffragium acquirendi, 
quoties unam tantummodo quattuor Basilicarum visitationem peregerint; 
eademque gratia concederetur peregrinis ad proprium habitualis commo- 
rationis locum reversis, quotiescunque quattuor in die paroecialis ecclesiae 
visitationes expleverint: servatis ceteris servandis. 

Facta relatione de praemissis SSmo Diio Nostro Pio divina Providentia 
Papae XI ab infrascripto Cardinali Poenitentiario Maiore in audientia dici 
20 martii 1925, Sanctitas Sua benigne gratiam concedere iuxta preces pro 
hoe anno tantum dignata est. Contrariis quibuscunque non obstantibus. 

Datum Romae, in Sacra Poenitentiaria Apostolica, die 21 martii 1925. 


Fr. ANDREAS CARD. FRUHWIRTH, Poenitentiarius Maior. 


L. 8. 


S. Fagiolo, S. P. Secretarius. 

SACRA ROMANA ROTA 


Citatio edictalis 


BITURICEN. 


NULLITATIS MATRIMONII (AUDEBRANT-BONNET) 


Cum ignoretur locus actualis commorationis Raphaelis Bonnet in 
causa conventi, eundem citamus ad comparendum, sive per se, sive 
per Procuratorem legitime constitutum, in sede Tribunalis 8. R. Rotae 
(Roma, via della Dataria, 94) die 15 iunii 1925, hora 11, ad concordan- 
dum de dubio disputando, vel infrascripto subscribendum, et ad diem 
designandam qua habebitur Turnus rotalis pro causae definitione: 


An constet de nullitate matrimonii in casu. 


Ordinarii locorum, parochi, sacerdotes et fideles quicumque notitiam 
habentes de loco commorationis praedicti Domini Raphaelis Bonnet 
curare debent, ut de hac edictali citatione ipse moneatur. * 


I. Florezak, Ponens. 
L. S. 


Ex Cancellaria Tribunalis S. R. Rotae, die 17 maii 1925. 


Ioannes Ladelci, Notarius. 


* Etant inconnu le lieu de la demeure actuelle de Monsieur Raphael 
Bonnet, défendeur en cette cause, Nous le citons & comparaitre, par propre 
personne ou par un procureur légitimement constitué, au siége du Tribanal 
de la 8S. Rote Romaine (Roma, via della Dataria, n. 94), le 15 iuin 1925, 4 
11 heures, pour concorder ou souscrire le doute ci-dessous rapporté, et fixer 
le jour de la cause devant la Rote. 

Conste-t-il de la nullité du mariage, dans le cas présent? 

Les Ordinaires des lieux, les curés, les prétres, les fidéles ayant connais- 
sance du lieu de la résidence du dit Monsieur Raphael Bonnet devront, dans 
la mesure du possible, l’avertir de la présente citation. 

DIARIUM ROMANAE CURIAE 


SACRA CONGREGAZIONE DEI RITI 


Martedi, 5 maggio 1925, nel Palazzo Apostolico Vaticano, dinanzi all’au- 
gusta presenza del Santo Padre, si é tenuta la Congregazione Generale dei 
Sacri Riti, nella quale gli Emi e Revmi Signori Cardinali, i Revi Prelati ed 
i Consultori teologi che la compongono, hanno discusso e dato il loro voto 
sul dubbio detto del tuto per la solenne beatificazione della Ven. Serva di 
Dio Maria Michela del Sstho Sacramento, Fondatrice delle Suore Adoratrici 
Ancelle del Sstho Sacramento e della Carita, e quindi su due miracoli che si 
asseriscono operati da Dio per intercessione del Venerabile Servo di Dio Pietro 
Giuliano Eymard, Sacerdote, Fondatore della Congregazione dei Sacerdoti 
nonché delle Ancelle del Sstho Sacramento, i quali miracoli vengono proposti 
per la beatificazione del medesimo Venerabile Servo di Dio. 


Martedi, 12 maggio 1925, nel Palazzo Apostolico Vaticano, dinanzi all’au- 
gusta presenza del Santo Padre, si é tenuta Ja Congregazione Generale dei 
Sacri Riti, nella quale gli Emi e Revmi Signori Cardinali, i Rmi Prelati ed i 
Consultori Teologi, hanno discusso e dato il loro voto dapprima sopra il 
dubbio del martirio e della cagione del martirio, dei segni o miracoli, dei 
Servi di Dio Giovanni de Brébeuf, Gabriele Lalemant, Antonio Daniel, Carlo 
Garnier, Natale Chabanel, Isacco Jogues, Renato Goupil e Giovanni de la 
Lande, della Compagnia di Gest, uccisi, come si asserisce, in odio alla Fede, 
e poi sopra il dubbio detto del tuto per la solenne beatificazione dei mede- 
simi Martiri. 

Quindi sopra il dubbio detto del tuto per la solenne beatificazione della 
Ven. Serva di Dio Suor Maria Bernarda Soubirous, della Congregazione delle 
Suore della Carita e dell’ Istituzione cristiana « de Nevers ». 

Sopra il dubbio detto del tuto per la solenne beatificazione dei Ven. Servi 
di Dio Lorenzo Imbert; Vescovo di Capsa, e Compagni martiri uccisi dagli 
idolatri in odio alla fede, e finalmente sopra il dubbio detto del tuto per la 
solenne beatificazione del Ven. Servo di Dio Pietro Giuliano Eymard, Sacer- 
dote, Fondatore della Congregazione dei Sacerdoti nonché delle Ancelle del 
Sstho Sacramento. 


Martedi, 19 maggio 1925, nel Palazzo Apostolico Vaticano, si é tenuta la 
Congregazione Ordinaria dei Sacri Riti, nella quale al giudizio degli Emi 

e Rmi Signori Cardinali componenti la medesima, sono state sottoposte le 
seguenti materie: 


1. Introduzione della Causa di Beatificazione e Canonizzazione della 
Serva di Dio Maria Domenica Mazzarello, prima Superiora dell’Istituto delle 
Figlie di Maria Ausiliatrice. 

2. Introduzione della Causa di Beatificazione e Canonizzazione della 
Serva di Dio Maria Emilia de Vialar; Fondatrice dell’Istituto delle Suore di 
S. Giuseppe dell’Apparizione. 

3. Intorno al titolo di Dottore per la Chiesa universale da attribuirsi 
al Beato Pietro Canisio, Sacerdote professo della Compagnia di Gesi, ascritto 
che sara nel catalogo dei Santi. 

4. Conferma del culto prestato da tempo immemorabile al Servo di Dio 
Bogumilo, gid Vescovo di Gnesna, detto Beato o Santo. 

5. Intorno alla revisione degli scritti della Serva di Dio Paolina Maria 
Jaricot, Fondatrice delle Opere della Propagazione della Fede e del Rosario 
vivente. 

6. Intorno alla concessione ed approvazione dell’Officio proprio con la 
Messa e dell’elogio da inserire nel martirologio in onore del Beato Giuseppe 
Cafasso, Sacerdote secolare. 

7. Finalmente intorno alla revisione degli scritti del Servo di Dio 
Abba Ghebre Michele, Sacerdote aggregato alla Congregazione dei Missionari 
di S. Vincenzo de’ Paoli, ucciso, come si asserisce, in odio alla Fede. 


SEGRETERIA DI STATO 


NOMINE 


Con Brevi Apostolici il Santo Padre Pio XI, felicemente regnante, si 6 
degnato di nominare: 


13 gennaio 1925. L’ Etho Sig. Cardinale Luigi Sincero, Protettore dell’ Istituto 
delle Figlie della Carita della Ven. Maddalena di 
Canossa. 

23 marzo »  L’Erho Sig. Cardinale Francesco Ragonesi, Protettore delle 
Suore della Purita di Maria Santissima (Palma di 
Majorca). 

24 » L’ Emo Sig. Cardinale Camillo Laurenti, Protettore dell’ Isti- 
tuto dei Figli della Carita (Parigi). 

30 » » L’ Emo Sig. Cardinale Giovanni Bonzano, Protettore delle 
Religiose Francescane Terziarie dell’Immacolata Con- 
cezione (Barcellona). 

Assistenti al Soglio Pontificio: 


marzo 1925. Monsig. Guglielmo Agostino Hickey, Vescovo di Providence. 
aprile » Monsig. Tito Cucchi, Vescovo di Senigallia. 
» » Monsig. Tommaso Paolo Enrico Lemonnier, Vescovo di Ba- 
yeux e Lisieux. 
maggio » Monsig. Tommaso Francesco Hickey, Vescovo di Rochester 
(S. U. A.). 


Protonotari Apostolici ad instar participantium: 


ottobre 1924. Monsig. Giovanni Francesco Prim, dell’archidiocesi di Nuova 


Orléans. 
aprile 1925. Monsig. Camillo Panizzardi, Ordinario Castrense per |’Italia. 
» »  Monsig. Augusto Desiderato Quirie, della diocesi di Bayeux. 


Prelati Domestici di 8. 8.: 
aprile 1925. Monsig. Massimiliano Rodriguez, della diocesi di La Paz, 


» »  Monsig. Giuseppe Mangan, della diocesi di Winona. 
» »  Monsig. Giovanni H. Peschges, della medesima diocesi. 
» » Monsig. Giovanni Hei¢l, dell’archidiocesi di Olmitz. 
» » Monsig. Enrico Ludovico Briére, della diocesi di Bayeux. 
» » Monsig. Ludovico Francesco Le Boucher, della medesima 
diocesi. 
ONORIFICENZE 


Con Brevi Apostolici, il Santo Padre Pio XI, felicemente regnante, si é 


degnato di conferire: 


La Gran Croce dell’Ordine Piano: 


6 dicembre 1924. Al sig. visconte Giuseppe du Parc, dell’archid. di Malines. 


18 


16 


23 


25 
28 


La Gran Croce dell’Ordine di San Gregorio Magno, classe civile: 
aprile 1925. Al sig. conte Guglielmo von Spee, dell’archid. di Colonia. 


La Placca dell’Ordine di San Gregorio Magno, classe civile: 
aprile 1925. Al sig. comm. barone Edoardo Kervyn (Belgio). 


La Commenda dell’Ordine di San Gregorio Magno, classe civile: 
aprile 1925. Al sig. barone Enrico de Biderau Beraud, della diocesi di 


Montauban. 
» » Al sig. Giovanni del Bo, dell’archidiocesi di Milano. 
” » Al sig. prof. dott. Francesco Gomes Teixeira, della diocesi 


di Oporto. 


5 

15 

23 

4 

20 | 
29 

16 

18 

» 

24 

29 

» 

Il Cavalierato dell’Ordine di San Gregorio Magno, classe civile: 
14 ottobre 1924. Al sig. Hernand Behn (Avana). 


22 2» » Al sig. Stefano Giacomo Caire, dell’archidiocesi di Nuova 
Orléans. 

28 » . Al sig. Carlo Isidoro Denechaud, della medesima archidiocesi. 
» » » Al sig. Francesco Leone Barker, della medesima archidiocesi. 
» » » Al sig. Giovanni Saverio Wegmann, della medesima archid. 
» » » Al sig. Tommaso G. Rapier, della medesima archidiocesi. 
30 gennaio 1925. Al sig. Alfredo Tillette de Buigny, della diocesi di Amiens. 
» + » Al sig. Maurizio Cosserat, della medesima diocesi. 
26 marzo » Al sig. avv. Ansgario Winket, della diocesi di Rottenburg. 
31 » » Al sig. Giulio Ortutay de Ortuta, della diocesi di Szatmar. 
25 aprile » _ Al sig. Francesco Boubant, della diocesi di Gap. 
» » » Al sig. dott. Antonio Pfeifer (Baviera). 
29 » » Al sig. Francesco Dillies, della diocesi di Lilla. 

» » » Al sig. Edmondo Duhamel, della medesima diocesi. 

4 maggio » Al sig. Pietro van Vugt, della diocesi di Harlem. 

» » » Al sig. Vittorio Schramme, della diocesi di Gand. 


La Commenda dell’Ordine di San Silvestro Papa: 

24 aprile 1925. Al sig. Atanasio Idalgi, dell’archidiocesi di Torino. 

1 maggio » _ A\l sig. ing. Lorenzo Basso, della medesima archidiocesi. 
Il Cavalierato dell’Ordine di San Silvestro Papa: 

25 aprile 1925. Al sig. Filino Turchetti, dell’archidiocesi di Perugia. 


» » » Al sig. Luigi Guglielmino, dell’archidiocesi di Torino. 

» » » Al sig. Anacleto Barbieri, della medesima archidiocesi. 

1 .maggio » Al sig. Domenico Caluso, della medesima archidiocesi. 

4 » » Al sig. dott. Ermanno Roppenecker, della diocesi di Spira. 


MAGGIORDOMATO DI SUA SANTITA 
NOMINE 


Con biglietti di S. E. Reviha Monsig. Maggiordomo, il Santo Padre Pio XI, 
felicemente regnante. si é degnato di nominare: 


Camerieri segreti Soprannumerari di 8. 8.: 
5 marzo 1925. Monsig. Giovanni G. Code, dell’archidiocesi di Chicago. 
» » »  Monsig. Francesco O’ Brien, della medesima archidiocesi. 
» » »  Monsig. Vincenzo Blahunka, della medesima archidiocesi. 
23 aprile »  Monsig. J. M. J. Van Rooy, della diocesi di Haarlem. 

maggio 1925. Monsig. Luigi De Piero, della diocesi di Concordia. 
Monsig. Pietro Contini, dell’archidiocesi di Perugia. 
Monsig. Sigismondo Kaczynski, dell’archidiocesi di Varsavia. 
Monsig. Giovanni Albrecht, della medesima archidiocesi. 
Monsig. Giovanni Krisztik, della diocesi del Gran Varadino. 
Monsig. Stefano Mellau, della medesima diocesi. 
Monsig. Ladislao Ban4ss, della medesima diocesi. 
Monsig. Federico Colombo, dell’archidiocesi di Milano. 
Monsig. Giovanni Butkovic, della diocesi di Veglia. 
Monsig. Leopoldo Blanco, della diocesi di Ibagué (Colombia). 
Monsig. Antonio Missuth, della diocesi di Neosolio. 


Camerieri segreti di Spada e Cappa Soprannumerari di 8. 8.: 


aprile 1925. Il sig. conte Filippo Cavallini, dell’archidiocesi di Bologna. 
» » Il sig. Erdvino Riedemann (Amburgo). 
maggio » Il sig. Augusto Legrand, della diocesi di Arras. 
Il sig. conte Elion de la Celle, dell’archidiocesi di Bourges. 
Il sig. Carlo del Campo, dell’archidiocesi di Santiago del Cile. 


Camerieri d’onore in abito paonazzo di 8. 8.: 


aprile 1925. Monsig. Enrico Hilchen, dell’archidiocesi di Varsavia. 
Monsig. Felice de Ville, della medesima archidiocesi. 
Monsig. Adamo Pyzowski, della medesima archidiocesi. 
Monsig. Casimiro Kobrsynski, dell’archidiocesi di Varsavia. 
Monsig. Ludovico Fajth, della diocesi delle Cinque Chiese. 
Monsig. Antonio Reisz, della medesima diocesi. 
Monsig. Ottone Szényi, della medesima diocesi. 
Monsig. Antonio Riberi (Roma). 
Monsig. Giuseppe Tonello, dell’archidiocesi di Torino. 


Cappellani segreti d’onore di 8. 8.: 


aprile 1925. Monsig. Ludovico Kiss, della diocesi di Sabaria. 
» » Monsig. Giuseppe Pintef, della medesima archidiocesi. 


NECROLOGIO 


marzo 1925. Monsig. Luigi Giovanni Martrou, Vescovo tit. di Corico. 
Monsig. Casimiro Ruszkiewicz, Arcivescovo tit. di Nacolea 
Monsig. Agostino Fischer-Colbrie, Vescovo di Cassovia. 
Monsig. Placido Ferniani, Vescovo di Ruvo e Bitonto. 


1 
5 
9 
14 
19 
4 
30 
1 
7 
22 
24 
1 
» 
» 
» 
22 
» 
23 
29 
19 
22 


Soubirous, e Congregazione sororum 
Caritatis et institutionis christianae 
« De Nevers ». 1 Mafi 1925 
‘alentina. — Decretum de tuto pro 
Reatificatione et Canonizatione Ven. 
Servae Dei Mariae Michaélae a 
Sanctissimo Sacramento, fundatri- 
cis Congregationis Ancillarum Sanc- 
tissimi Sacramenti et Caritatis. - 1 
Gratianopolitana seu Parisien. — De- 
cretum de miraculis pro Beatifica- 
tione et Canonizatione Ven. Servi Dei 
Petri Iuliani Eymard, sacerdotis, 
fundatoris Congregationis presbyte- 
rorum a Sanctissimo Sacramento nec 
non Instituti Ancillarum Sanctissimi 
Sacramenti. - 9 Maii 1925 ; 
. Coreana. — Decretum de miraculis 
pro Beatificatione seu declaratione 
martyrii Venerabilium Servorum Dei 
Laurentii Imbert, Episcopi Capsen- 
sis et sociorum, in odium fidei ab 
idololatris interemptorum. —- 9 Maii 
1925 
Dubium de osculanda Episcopi manu 
seu annulo ante communionem. — 8 
Maii 1925 


ACTA TRIBUNALIUM 


Sacra Poenitentiaria Apostolica 
PAG. 

De Iubilaeo pro defunctis lucrando. - 21 


Sacra Romana Rota 


Citatio edictalis: 


’ Bituricen. - Nullitatis Matrimonii (Au- 


debrant-Bonnet). - 17 Maii 1925 


DIARIUM ROMANAE CURIAE 


I. Sacra Congregazione dei Riti: Con- 
gregazioni Generali e Ordinarie 

II. Segreteria di Stato: Nomine e Onori- 

III. Maggiordomato: Nomine 

IV. Necrologio 

